Gravity and the Wind: Θανατοκάπηλοι\nΔεν μας έφταναν οι γνωστοί (και στιγματισμένοι) συνωμοσιολόγοι -- έχουμε τώρα και το "Ε" της Κυριακάτικης Ελευθεροτυπίας.\nΜέσα από μια συνέντευξη του (ανυπόληπτου) Τζέιμς Φέτζερ (ο οποίος έχει πει στο παρελθόν και άλλες ανοησίες για τη δολοφονία του Κένεντι), το "Ε" προωθεί και με τα δυο χέρια (ίσως και με τα πόδια) τη συνωμοσιολογία, αποφεύγοντας να δει την άλλη άποψη (που τυγχάνει να είναι και η σοβαρότερη).\nΠοια είναι η άποψη του καθηγητή Φέτζερ για την επίθεση στους "δίδυμους πύργους" στις 11/9/01;\nΜια σειρά από αναπόδεικτες εικασίες -- συν την πεποίθηση ότι η συμμετοχή ακαδημαϊκών στο "κίνημα της αμφισβήτησης" (διάβαζε: συνωμοσιολογίας) του προσδίδει κύρος.\nΟ δημοσιογράφος τελειώνει λέγοντας "μερικά από τα ερωτήματά του και τις απορίες του για τα δραματικά γεγονότα εκείνης της ημέρας έγιναν και δικά μας".\nΑλλά, βέβαια, η κριτική σκέψη δεν αποτελεί προϋπόθεση για να γίνει κανείς δημοσιογράφος.\nΣυγγνώμη, αλλά έχω σιχαθεί πια την καπηλεία του θανάτου (των άλλων).\nΑν τα αγγλικά σας είναι καλά, επισκεφτείτε τους παρακάτω τόπους:\nProfessors of Paranoia\nΠροσθέτω άλλο ένα λινκ, για όσους πράγματι ενδιαφέρονται για το θέμα:\nThe 9/11 Truth Movement in Perspective\nPosted by cyrus at 1:49 PM\nΞέχασες να αναφέρεις (ή δεν το διάβασες;) το σαββατιάτικο Φάκελλο της "Ε" όπου οι μισές συνωμοσιολογικές θεωρίες που παρουσιάζει και τις υιοθετεί εμμέσως πλην σαφώς, δεν στέκουν με τίποτα σε λογική ανάλυση (τις άλλες μισές, δέχομαι να τις συζητήσω, αλλά το παρατράβηξαν εδώ με τον υπερβολικό αντιαμερικανισμό τους)\nTo oτι τις παρουσιάζει δεν σημαίνει\nοτι τις υιοθετεί..\nαλλα η συγκεκριμενη εφημερίδα\n11/9/06 3:11 PM\nJago, αυτό το Σάββατο δεν πήρα εφημερίδες. Θα κοιτάξω να δω αν υπάρχει το σχετικό άρθρο στο δίκτυο.\nεργοτελίνα, όπως λέω και στον jago, δεν είδα αυτά του Σαββάτου, αλλά αυτό της Κυριακής είναι σαφές ότι το υιοθετούν.\n11/9/06 3:32 PM\nΤο πρόβλημα, απ' ό,τι καταλαβαίνω, είναι η αναγόρευση της εικασίας σε βεβαιότητα.\nΌλες οι θεωρίες συνωμοσίας που έχω διαβάσει στηρίζονται σε εικασίες, και τα ερωτήματα που θέτουν έχουν απαντηθεί από τους ειδικούς, μόνο που οι συνωμοσιολόγοι δεν δέχονται αυτές τις απαντήσεις -- γιατί έτσι τους αρέσει (μάλλον θα πίνουν όλοι Amstel).\nΚαι τι θα γίνει αν κάποτε αποδειχτεί (με πραγματικά στοιχεία, όχι εικασίες) ότι όντως η κυβέρνηση των ΗΠΑ στράφηκε εναντίον των πολιτών της;\nΑς κάνω μια αναλογία:\nΑν πω για κάποιον ότι είναι παιδεραστής, χωρίς να ξέρω (και χωρίς να μπορώ να αποδείξω) αν αυτό είναι αλήθεια, είμαι ψεύτης.\nΑν αργότερα αποδειχθεί ότι είναι όντως παιδεραστής, αυτό με κάνει λιγότερο ψεύτη;\n11/9/06 3:59 PM\nΔεν αντέχω στον πειρασμό και μεταφράζω μερικά ωραία του κ. Fetzer.\nΓια τις ελπίδες του σχετικά με την παρούσα κυβέρνηση:\n"Xρόνια περιμένω να γίνει στρατιωτικό πραξικόπημα που να ανατρέψει αυτούς τους προδότες. Yπήρξε μάλιστα ένα Σαββατοκύριακο που είπα στον εαυτό μου, Θεέ μου, αυτό το Σαββατοκύριακο θα γίνει, και θα ξυπνήσω και θα τους έχουνε μαζέψει αυτούς τους τύπους με αλυσίδες. Aκούστε με. O βαθμός απιστίας που ενυπάρχει εδώ είναι τόσο μεγάλος που τον καιρό του Aισχύλου, του Σοφοκλή και του Eυριπίδη ο έξαλλος όχλος θα τους είχε βουτήξει αυτούς τους ανθρώπους από τα κρεβάτια τους μες τη νύχτα και θα τους είχε καταξεσκίσει."\n(H κοπτόμενη για τη δημοκρατία Eλευθεροτυπία γράφει τίποτα σχετικό;)\nΓια το ότι οι θεωρίες τους δεν έχουν ελεγχθεί ή υποστηριχθεί από άλλους, ανεξάρτητους, ειδικούς: "Δεν νομίζω πως είναι πρόβλημα αυτό, γιατί ανάμεσα σε μας τους ίδιους υπάρχουν τόσοι και τόσοι επαρκείς και ειδικοί."\n(Tο ότι πολλοί ισχυρισμοί είναι ζητήματα ειδικότητας φυσικών ή μηχανικών, ενώ οι ακαδημαϊκοί αυτοί είναι κυρίως κλασικών σπουδών, είναι αμελητέα λεπτομέρεια.)\nΓια το ότι το 911myths.com ελέγχει και καταρρίπτει τους περισσότερους τέτοιους ισχυρισμούς: "Πρέπει να είμαστε πολύ επιλεκτικοί στην προσέγγιση αυτών των πραγμάτων." "Σας διαβεβαιώνω ότι αυτά που σας λέω για την 11η Σεπτεμβρίου έχουν αντικειμενική επιστημονική θέση." Aυτά που λέει το 911myths.com "θα πρέπει ή να βασίζονται σε κατασκευασμένα τεκμήρια, ή να αγνοούν τα πραγματικά τεκμήρια, ή να παραβιάζουν τις αρχές της επιστημονικής σκέψεως." "Δεν μπορεί να είναι σωστά."\nO κ. καθηγητής παραιτήθηκε πρόσφατα από την έδρα φιλοσοφίας που είχε για να αφοσιωθεί στους στόχους του Scholars for 9/11 Truth. Δήλωσε ότι "το αν θα διδασκόταν ένα ακόμα μάθημα κριτικής σκέψεως στο Παν/μιο της Mινεζότα είναι σχετικά ασήμαντο συγκριτικά με αυτό."\n11/9/06 5:05 PM\nΈτυχε να ακούσω αποσπάσματα σήμερα από το συγκεκριμένο άρθρο στο κρατικό ραδιόφωνο και έμεινα άναυδος (ο εκφωνητής μάλιστα αποκαλούσε τον τύπο που τα ισχυριζόταν "κύριο καθηγητή" συνέχεια)\nΜιλάμε πως άκουσα τις απίστευτες ανοησίες. Έφτασαν στο σημείο να ισχυρίζονται πως οι πύργοι είχαν παγιδευτεί με εκρηκτικά αλλιώς λέει δεν θα μπορούσαν να καταρεύσουν μόνο και μόνο με τη σύγκρουση των αεροπλάνων. Τα δε εκρηκτικά δεν τα είδε ούτε τα άκουσε κανένας κατά περίεργο τρόπο, ο ισχυρισμός βασίζονταν στο θεωτηρικό όριο αντοχής των ατσάλινων δοκών του πύργου (να σημειώσω εδώ πως έχουν γίνει εξομοιώσεις της σύγκρουσης σε υπολογιστή που δικαιολογούν απόλυτα την κατάρευση).\nΜετά από αυτό κατατάσω πλέον την Ελευθεροτυπία χωρίς κανένα ενδοιασμό στην κατηγορία των tabloids, μαζί με τη Sun και τη Bild. Έχει άλλωστε και το σωστό σχήμα (αν και υπάρχουν και σοβαρές εφημερίδες στο εξωτερικό που έχουν υιοθετήσει μικρότερο σχήμα).\n11/9/06 5:18 PM\nΦυσικά η αλήθεια είναι άλλη.\n11/9/06 6:32 PM\nΕυτυχώς δηλαδή που το "Ε" δεν υπάρχει στο διαδίκτυο;\nΥπάρχει όμως αυτό:\n11/9/06 6:56 PM\ncyrusgeo, δεν έχω διαβάσει το άρθρο του "Ε" και για τον καθηγ. Φέτζερ ενημερώθηκα από την Wikipedia.\nΔεν συντάσσομαι ούτε με τους θανατοκαπήλους (μπρρρ!) ούτε με τους συνωμοσιολόγους, όμως οι επίσημες εκδοχές τόσον της επιτροπής Warren για την δολοφονία του Kennedy, όσον και της επιτροπής FEMA για την κατάρρευση των διδύμων πύργων, είναι τόσον διάτρητες, ώστε να δημιουργούν κατ' αρχήν αμφισβήτηση και εν συνεχεία να γεννούν θεωρίες συνωμοσίας, ακραίες ή όχι.\nΘυμίζω την περίφημη εξοστρακιζόμενη σφαίρα της επιτροπής Warren που περιφέρεται μέσα σ' ένα ανοικτό αυτοκίνητο και πλήττει δυο άτομα (τον Kennedy και τον Connally).\nΗ πολύ τραβηγμένη θεωρία συνωμοσίας του Φέτζερ, όπως διατυπώνεται στην Wikipedia, αποκτά αληθοφάνεια συγκρινόμενη μ' αυτό το βαλλιστικό μπιλλιάρδο.\nΕπίσης η άποψη της επιτροπής FEMA ότι η σχεδόν ελεύθερη πτώση των δύο πύργων εντός 12 δευτερολέπτων, οφείλεται στην αλυσιδωτή και ομοιόμορφη αστοχία όλων των στύλων κάθε ορόφου των δύο πύργων, συμπεριλαμβανομένων των κεντρικών πυρήνων, αποτελεί φυσικό παράδοξο, τόσον ως προς τον απίστευτα σύντομο χρόνο πτώσης, όσον και ως προς την πανομοιότυπη κατάρρευση δύο ομοίων μεν, διακριτών δε, κατασκευών.\nΕπισκέφθηκα τα sites που αναφέρεις στο post.\nΕξ αυτών το "Professors for Paranoia" είναι νομίζω πολύ χρωματισμένο για να θεωρηθεί πηγή αντικειμενικής πληροφόρησης.\nΣτο 911Myths επιχειρείται νηφαλιότερη ανασκευή των θεωριών συνωμοσίας. Αξίζει να το διαβάσει κανείς προσεκτικά.\n11/9/06 8:27 PM\nfilboid studge, αν θέλει κανείς να βρει "τρύπες" σε μια επίσημη εκδοχή, θα τις βρει -- μόνο που θα αναγκαστεί να ξεφύγει από την οδό της λογικής για να το πετύχει. Απαντήσεις υπάρχουν, το ξαναλέω, αλλά οι συνωμοσιολόγοι δεν ενδιαφέρονται γι' αυτές.\nΓια την "εξοστρακιζόμενη σφαίρα" στην δολοφονία του Κένεντι, μπορείς να βρεις πληροφορίες εδώ, όπου φαίνεται ξεκάθαρα πως η τροχιά της σφαίρας ήταν φυσιολογική.\nΔεν συμφωνώ για όσα λες για την κατάρρευση των πύργων. Δεν είναι τυχαίο ότι ο Τζόουνς είναι ο μόνος φυσικός που ισχυρίζεται κάτι τέτοιο.\nΤο Professors for Paranoia δεν το έβαλα ως "πηγή αντικειμενικής πληροφόρησης", αλλά για να δείξω πως υπάρχει και μια άλλη άποψη γύρω από την κίνηση αυτή, την οποία ο δημοσιογράφος δεν έψαξε, δεχόμενος a priori την "αυθεντία" των εν λόγω ακαδημαϊκών.\n11/9/06 9:48 PM\nΣπασίκλα, η πορεία της Ελευθεροτυπίας με ανησυχεί κι εμένα -- θα δούμε...\nFunel, στο τάγμα έχετε μεγάλη βάση δεδομένων, βλέπω...\nBasik, έχω διαβάσει γι' αυτό, δεν το έχω δει ακόμη...\nFilboid studge, "δεν συμφωνώ με όσα λες -- μη μας πάρουνε φαλάγγι και οι αρχαιολάτρες γλωσσολάγνοι...\n11/9/06 9:52 PM\nΣε όλην αυτή τη συνωμοσιολογία συμβάλλει όμως πάρα πολύ και η κυβέρνηση Μπους που παρακρατεί πάρα πολλά στοιχεία , πιθανότατα για αν συγκαλύψει την ανικανότητά της να εμποδίσει το γεγονός (οι συνομιλίες στα αεροπλάνα, οι καταγραφές από τις κάμερες γύρω από το Πεντάγωνο, κτλ κτλ). Κι έτσι βρίσκουν την ευκαιρία κάποιοι να κατεβάζουν παπάδες...\nΕίχα δει στο google videos ένα ολόκληρο ντοκυμανταίρ για το θέμα, πολύ καλογυρισμένο, και αρκετάπειστικό. Τα όσα λέτε για την "Ε" (δεν την διάβασα) ταιριάζουν απόλυτα με τα όσα ακούστηκαν σε αυτό το φιλμ.\nΚοίτα να δεις από πού βρίσκουν τις πηγές τους οι δημοσιογράφοι της "Ε".....\nΠάμε για φούντο.\n11/9/06 11:10 PM\nΜαύρε Γάτε, η κυβέρνηση Μπους το ξέρουμε όλοι πως είναι απαράδεκτη, φασιστική κ.τ.λ.. Αλλά η συνωμοσιολογία ζούσε και βασίλευε πολύ πριν απ' αυτόν, και θα συνεχίσει ακάθεκτη και μετά. Αυτό δεν έχει να κάνει με την όποια κυβέρνηση, αλλά με την παράνοια -- δηλαδή την τάση κάποιων εγκεφάλων να συσχετίζουν πράγματα με το ζόρι. Δεν είναι τυχαίο ότι στην Αμερική οι σκεπτικιστές αποκαλούν τους συνωμοσιολόγους PCT's, δηλαδή Paranoid Conspiracy Theorists.\nΌσο για το φούντο -- είμαστε ήδη κάτω από την επιφάνεια του νερού, και πάμε για πάτο...\n11/9/06 11:54 PM\nΕξειδίκευσα σε ορισμένα σημεία τη συνέντευξη του Φέτζερ και παρουσιάζω τις βασικές ενστάσεις μου εδώ\n12/9/06 12:38 AM\nΚαλησπέρα σας. Θα κάνω τον avocatus diaboli. Χρονικά περιθώρια για έρευνα δεν έχω. Σίγουρα η θεωρία περί τοποθέτησης εκρηκτικών μοιάζει ακραία, απίθανη. Θα πω κάποια γενικά πράγματα. Το να είσαι υποψιασμένος δεν είναι κάτι αρνητικό. Το να κάνεις εκτιμήσεις πιθανοτήτων βάσει κριτηρίων δεν είναι κάτι αρνητικό. Όταν προσεγγίζει κάποιος ενήλικος σε μια παιδική χαρά παιδάκια με σακούλες με καραμέλες, ναι αυτό δεν είναι απόδειξη ότι είναι παιδεραστής, αλλά αν είχα παιδί και τον έβλεπα να το πλησιάζει, μπορείτε να είστε σίγουροι ότι θα έσπευδα και ότι θα φρόντιζα να γίνουν αντιληπτές οι ανησυχίες μου και η δυσαρέσκειά μου με τη συμπεριφορά του.\nΌταν διακυβεύονται μεγάλα οικονομικά ή πολιτικά συμφέροντα, είναι εξαιρετικά πιθανό ότι τα ενδιαφερόμενα μέρη θα κάνουν ό,τι μπορούν, με βάση α) τις δυνατότητές τους, β)τον θεσμικό έλεγχο και τους περιορισμούς στους οποίους υπόκεινται για να επηρεάσουν την έκβαση των πραγμάτων. Όταν πρόκειται για πολιτικές, οικονομικές ή και αστυνομικές υποθέσεις, πολλές φορές ή έννοια της απόλυτης απόδειξης είναι κάτι μη εφικτό. Αυτό στο οποίο βασιζόμαστε είναι ένας συνδυασμός ενδείξεων, μαρτυριών, κινήτρων κ.λπ. Η προβοκάτσια είναι τόσο αρχαία ίσως όσο και ο πόλεμος και δεν αισθάνομαι τύψεις όταν αντιμετωπίζω με δυσπιστία γεγονότα που μοιάζουν εξαιρετικά βολικά για ορισμένους, αναγνωρίζοντας παράλληλα ότι οι εκτιμήσεις δεν αποτελούν γεγονότα (ακόμα ψάχνουν τα όπλα μαζικής καταστροφής στο Ιράκ; Να μην ξεχνάμε ότι αυτή ήταν η κύρια αφορμή για ένα από τα σημαντικότερα γεγονότα της εποχής μας, αν δεν ήταν αυτό συνομωσία, ένα οργανωμένο σχέδιο παραπλάνησης, δεν ξέρω το περιεχόμενο της λέξης - αυτοί που το εφάρμοσαν μπορεί να καί να πίστευαν ότι απλώς "ωθούν" τα πράγματα στη σωστή κατεύθυνση).\nΣίγουρα, η βεβαιότητα για εικασίες και υποθέσεις είναι ένδειξη ανοησίας. Οι εικασίες όμως έχουν την αξία τους όταν δεν προβάλλονται ως γεγονότα. Σε τελική ανάλυση, νομίζω ότι αυτά τα άλματα της φαντασίας είναι απαραίτητα για να λειτουργήσει ένας ικανός ερευνητής, αστυνομικός, ανακριτής ή ο οποιοσδήποτε που πασχίζει να πιάσει τα νήματα των γεγονότων για να τα υφάνει σε θεωρίες βάσει των οποίων θα προχωρήσουν κάποιες έρευνες. Ακόμη, δεν αισθάνομαι τύψεις ως απλός αποδέκτης μιας είδησης εάν κάνω μια κατανομή πιθανοτήτων για διάφορα σενάρια που θεωρώ πιθανά ή λιγότερο πιθανά. Σίγουρα, δεν πρόκειται να μαστιγώνω το πονηρό μυαλό μου όταν μου ψιθυρίζει διάφορα "αν" και "ίσως" και "ενδεχομένως". Αυτό είναι αναπόφευκτο από τη στιγμή που στον πολύπλοκο κόσμο στον οποίο ζούμε δεν έχουμε ούτε άμεση πρόσβαση σε πρωτογενή στοιχεία ούτε και τις γνώσεις τις περισσότερες φορές για να αξιολογούμε οι ίδιοι ειδήσεις (ακόμη και όταν τα έχουμε αυτά, πολλές φορές μας λείπει ο χρόνος). Τι περισσότερες φορές (πρακτικά σε όλες) η αποδοχή μιας είδησης όπως αυτή παρουσιάζεται είναι μια πράξη εμπιστοσύνης. Αυτή η εμπιστοσύνη εξαρτάται. για τον καθένα μας, από την πείρα μας και το πώς αξιολογούμε διάφορους παράγοντες.\nΈχω ακούσει άπειρα πράγματα για τη δολοφονία του JFK και σίγουρα δεν μπορώ αυτό το βράδυ να αναζητήσω πάλι αναλύσεις στο Διαδίκτυο και να αρχίσω τις συγκρίσεις, είναι από τις υποθέσεις για τις οποίες προτιμώ να διατηρώ πολλά ενδεχόμενα ανοικτά, χωρίς να πείθομαι από τη μία ή την άλλη άποψη. Θυμάμαι όμως. πάλι από το ρεπορτάζ χωρίς σύνορα, μια αναφορά σε κάτι που λεγόταν Operation Northwoods, πληροφορίες και πολλές άλλες παραπομπές μπορείτε να βρείτε στη Wikipedia (σχέδιο του 1962 για τη δημιουργία αφορμών για εισβολή στην Κούβα, προέβλεπε μια σειρά στημένων τρομοκρατικών επιθέσεων, σε έδαφος των ΗΠΑ, συμπεριλαμβανομένων αεροπειρατειών). Το κείμενο είναι διαθέσιμο και από το site των εθνικών αρχείων των ΗΠΑ (δεν είχα χρόνο να το δω, αλλά υπάρχει σύνδεση στη Wikipedia). Πρόκειται για άλλη μια περίπτωση όπου μια είδηση δεν είναι είδηση από τη στιγμή που δεν εμφανίζεται στα κεντρικά δελτία ειδήσεων. Νομίζω ότι το γεγονός ότι συλλαμβάνονται τέτοια σχέδια, αρκεί για να μας κάνει όλους λίγο καχύποπτους.\nΓια να μην σας κουράσω άλλο, νομίζω ότι υπάρχει μια μέση οδός μεταξύ του να τα δεχόμαστε όλα όπως μας τα σερβίρουν, με την ονομαστική τους αξία, και του να γινόμαστε παρανοϊκοί. Νομίζω ότι έχουμε το "λογικό δικαίωμα" να κάνουμε ό,τι υποθέσεις και εκτιμήσεις θέλουμε, αρκεί να μην τις βαπτίζουμε γεγονότα. Σε κάποιο βαθμό, δεν θεωρώ νοσηρό το να παρουσιάζονται αποκλίνουσες απόψεις, αλλά σίγουρα είναι νοσηρό όταν αυτοί που τις προβάλλουν αξιώνουν την εγκατάλειψη της κριτικής ικανότητας από τους αποδέκτες τους. Τελικά, κάποιοι θέλουν απλώς κάποια προκατασκευασμένη άποψη, είτε αυτή σερβίρεται από τον κουστουμαρισμένο παρουσιαστή του δελτίου ειδήσεων είτε από κάποιο συνωμοσιολόγο, ο καθένας για τους δικούς του λόγους.\nΣας αφήνω με τα λόγια του Sir Arthur Conan Doyle "Once you eliminate the impossible, whatever remains, no matter how improbable, must be the truth"\nThe Truth is out there :-P\n12/9/06 12:52 AM\nΠεραστικέ, δεν έχω κανένα λόγο να διαφωνήσω με το σκεπτικό σου. Κι εμένα μου άρεσαν τα x-files -- και ο Σερ Άρθουρ. Το πρόβλημά μου είναι με όσους υιοθετούν άκριτα μια άποψη μόνο και μόνο γιατί είναι "εναλλακτική". Να σου δώσω ένα παράδειγμα: Τα "επιχειρήματα" όσων αμφισβητούν ότι πήγαμε στη σελήνη έχουν καταρριφθεί, ένα προς ένα. Κι όμως, υπάρχουν ακόμη άνθρωποι (μερικές φορές έξυπνοι άνθρωποι) που συνεχίζουν να πιστέυουν πως δεν πήγαμε. Οι άνθρωποι αυτοί δεν απέχουν πολύ από τον Λιακόπουλο -- οι αποδείξεις είναι μπροστά στα μάτια τους, κι όμως δεν τις βλέπουν. Όχι από βλακεία -- αλλά από εμμονή στη δική τους θεώρηση των πραγμάτων, που τους οδηγεί σε επιλεκτική όραση και μνήμη. Παράλληλα, υπάρχουν άνθρωποι που τα ψάχνουν όλα αυτά τα θέματα με σοβαρότητα -- κι όχι για να προωθήσουν το όνομά τους ή τη δουλειά τους. Αν υπάρχει κάτι να ανακαλυφθεί, αυτοί μπορεί να το ανακαλύψουν -- οι συνωμοσιολόγοι, όμως, όχι.\nJago, πολύ καλά έκανες. Εγώ δεν ήθελα να γράψω πάλι σεντόνι -- και όταν τα παίρνω στο κρανίο χαλάει το στυλ μου...\n12/9/06 2:02 AM\nΦαίνεται πως κάποιοι δυσκολεύονται να χωνέψουν τι θα πει να εμβολίζεται ένα κτίριο με ένα αντικείμενο που (οι αριθμοί είναι πολύ στρογγυλεμένοι) ζυγίζει 150 τόνους, κινείται με 700 χλμ. την ώρα και περιέχει 40 τόνους καύσιμα - θέλουν και έξτρα εκρηκτικά, τρομάρα μας!\nFilboid Studge: δεν βλέπω που είναι το περίεργο στο να καταρρέουν δύο όμοια κατασκευασμένα κτίρια με όμοιο τρόπο υπό όμοιες συνθήκες. Aπό κει και πέρα, ο μηχανισμός της καταρρεύσεως είναι φυσικά πολύ συνθετότερος αυτού που παραθέτεις, η κατάρρευση δεν ήταν τόσο τακτική (το πάνω κομμάτι του ενός πύργου έγειρε αισθητά πέφτοντας) και ακριβής χρόνος δεν μπορεί να μετρηθεί (από κάποια στιγμή και μετά το νέφος των κονιορτοποιημένων υλικών δεν επιτρέπει να δεις τίποτα). H ταχύτητα ήταν μεγάλη (ίσως ξεχνάμε και ότι η κατάρρευση δεν έγινε με το χτύπημα αλλά μετά από μία ή μιάμιση ώρα κολάσεως στο εσωτερικό των πύργων) αλλά όχι αυτή μιάς ελεύθερης πτώσεως (ελεύθερη πτώση έκαναν τα αποσπασμένα θραύσματα που έπεφταν παράλληλα με τον κύριο όγκο, αισθητά ταχύτερα). Έπειτα, πόση ώρα νομίζετε ότι χρειάζεται για να σωριαστεί στο έδαφος ένα κτίριο από τη στιγμή που καταρρέει; Δεν έχετε δει ποτέ στις ειδήσεις που τέτοια στιγμιότυπα τα δείχνουν και τα ξαναδείχνουν, ακριβώς επειδή διαρκούν ελάχιστα δευτερόλεπτα;\nπεραστικέ: σωστά όλα επί θεωρητικής βάσεως, αλλά η συγκεκριμένη εικασία (εκτός από unnecessary) βρίσκεται στην περιοχή του impossible, όχι του improbable - δες στο δεύτερο λινκ που έβαλε ο cyrusgeo (θέλει αρκετό διάβασμα όμως). Yπάρχουν πραγματικά πολλά ερωτηματικά, αυτά όμως δεν έχουν να κάνουν με τα φανταστικά εκρηκτικά. Στο http://www.debunking911.com/conspiracy.htm υπάρχει και μιά τηλεγραφική παράθεση των παρασκηνίων που αφορούν αυτό που εύστοχα τιτλοφορείται εκεί 'The Real Conspiracy', δηλαδή την εκμετάλλευση της 11ης Σ. για την προαποφασισμένη επίθεση κατά του Iράκ.\n12/9/06 3:52 AM\nΓια να ΜΗΝ κάνω κι εγώ τον δικηγόρο του διαβόλου, δεν υπάρχουν βρε παιδιά ανάμεσά μας μηχανικοί (ιδιαίτερα στατικοί) και φυσικοί να μας πουν; Προσωπικά, πιστεύω ότι όλα αυτά είναι πολύ, μα πολύ τραβηγμένα και συντάσσομαι με τον οικοδεσπότη. Αλλά, θα προτιμούσα να μιλήσει και η επιστήμη, για να βεβαιωθώ. Τις θεωρίες συνομωσίας τις απεχθάνομαι, άσε που με παραπέμπουν ευθέως στον Λιακόπουλο και σε τέτοιους γραφικούς.\n12/9/06 9:30 AM\nΣυμφωνω 100% με τα λογια του περαστικου. Δυστυχως για τα σημαντικα γεγονοτα παντα οι εχοντες την δυνατοτητα αποκρυπτουν ειτε "αποκαλυπτουν" στοιχεια καταπως τους βολευει.\nΣτην περιπτωση των πυργων, το βαρος των αποδειξεων πεφτει στην κυβερνηση Μπους, οχι στους συνωμοσιολογους.\nΘεωρω δηλ. οτι η κυβερνηση πρεπει να *αποδειξει* οτι οσα λεει ειναι σωστα (γιατι μονο εκεινη εχει συμφερον απο την αποκρυψη).\nΜεχρι στιγμης εχουμε α) τις θεωριες των συνωμοσιολογων και β) τις γνωμες που καταρριπτουν αυτες τις θεωριες.\nΚαι τα 2 ειναι παιχνιδι σε λαθος γηπεδο. Αν δεν αποδειξει η κυβερνηση Μπους αυτα που λεει, ολες οι θεωριες συνωμοσιας θα βρισκουν εσαει προσφορο εδαφος.\nΠρος advocatus diaboli: εδω εχουμε ειδικους που εχουν ολα τα στοιχεια γυρω απο ενα τεχνικο θεμα στην διαθεση τους και παλι φτανουν σε διαφορετικα συμπερασματα. Περιμενεις να βρουμε την ακρη αν ρωτησουμε ειδικους, που ουτε τα στοιχεια δεν εχουν;\nΠιστευω οτι οι θεωριες συνωμοσιας προσφερουν εναν μεγαλο αποπροσανατολισμο απο τα πραγματικα προβληματα. Το αν οι πυργοι κατερρευσαν μονοι τους η αν ειχαν εκρηκτικα ειναι δευτερευον.\nΗ πολιτικη της κυβερνησης Μπους - τοσο πριν οσο και μετα το χτυπημα - ειναι αυτη που πρεπει να κριθει.\n12/9/06 10:20 AM\nOldskipper, ελπίζω ότι δεν διακρίνω έναν ελαφρύ χλευασμό για τους επιστήμονες στην άποψή σου. Βεβαίως και βγάζουν συχνά διαφορετικά συμπεράσματα, βεβαίως και εδώ δεν έχουν στοιχεία, αλλά αν μπορεί να πέσει ή όχι ένα κτήριο με βάση τα όσα λέγονται στις θεωρίες συνομωσίας, μπορούν να μας το πουν. Διότι και η φιλόλογος (εγώ) δεν θέλει να πιθανολογεί όταν υπάρχουν επιστημονικά δεδομένα. Κατά τα λοιπά, συμφωνώ μαζί σου.\n12/9/06 1:40 PM\nEδω ειναι ενα video σε τεσσερα μερη που μιλαει για το πως επεσαν οι πυργοι\nκαι τα σχόλια στο πρωτο μερος\n12/9/06 3:06 PM\nΈνα βασικό κακό με τους συνωμοσιολόγους είναι ότι προηγείται η πεποίθηση ότι όλα είναι ύποπτα και έπεται η εφεύρεση ταιριαστών 'αποδείξεων', συχνά με άγνοια, αποσιώπηση ή διαστρέβλωση των πραγματικών δεδομένων. Για παράδειγμα: ένα από τα διάφορα 'επιχειρήματα' που λένε οι συγκεκριμένοι είναι το πώς γίνεται να καταρρεύσουν οι πύργοι ενώ το Empire State Building επέζησε με σχετικά μικρή ζημιά όταν χτυπήθηκε από αεροπλάνο. Tι παραβλέπουν στην περίπτωση αυτή; Eκτός από το ότι το ESB ήταν εντελώς διαφορετική κατασκευή, το αεροπλάνο που το χτύπησε είχε το 1/10 του βάρους των Boeing, το 1/10 των καυσίμων, το 1/4 της ταχύτητας, και ο πιλότος του προσπαθούσε να αποφύγει το κτίριο, όχι να το καταστρέψει.\nErgo te Lina, τα βίντεο στα οποία μας παραπέμπεις είναι αυτής της συνομοταξίας (άντεξα μόνο μέχρι και το δεύτερο). Mερικά παραδείγματα:\n- O σχολιαστής υποστηρίζει ότι αυτό που έπεσε στο Πεντάγωνο ήταν τηλεκατευθυνόμενο επειδή, λέει, δεν είναι δυνατόν να πετάξει τόσο κοντά στο έδαφος ούτε πεπειραμένος πιλότος, πόσο μάλλον οι τρομοκράτες. H τρύπα όμως στο κτίριο είναι κάθετη, όχι οριζόντια, και δείχνει ότι το χτύπημα έγινε με βουτιά, όχι με πτήση παράλληλα με το έδαφος, όπως ισχυρίζεται αυτός.\n-Δίνει ως απόδειξη τέτοιας πτήσεως τη φωτογραφία ενός σπασμένου σηματοδότη στον παρακείμενο δρόμο. H φωτογραφία όμως είναι μετά το γεγονός, άρα γιατί να τον έσπασε το αεροπλάνο πριν την πρόσκρουση και όχι ένα οποιοδήποτε θραύσμα που πετάχτηκε μετά;\n- Aναφέρει ότι οι φερόμενοι ως τρομοκράτες ήταν ατζαμήδες πιλότοι. Aναφέρει επίσης ότι είναι εκπληκτική (δηλαδή ύποπτη) η σύπτωση ότι το αεροπλάνο, αντί να οδηγηθεί προς το κέντρο του Πενταγώνου, έπεσε σε σημείο που προκάλεσε μικρή ζημιά και ήταν άδειο λόγω εργασιών ανανεώσεως. Συμπέρασμα; Όχι βέβαια ότι οι τρομοκράτες δεν μπόρεσαν να το κατευθύνουν αρκετά αποτελεσματικά: το συνδυάζει με την (ήδη αβάσιμη) υπόθεση δεξιοτεχνικής παράλληλης προς το έδαφος πτήσεως και συμπεραίνει ότι το γεγονός ήταν σκηνοθετημένο, με τρόπο δηλαδή που να δοθεί στον κόσμο η απαιτούμενη εντύπωση χωρίς να υπάρξουν και θύματα στο Πεντάγωνο.\n- Θεωρεί ύποπτο το ότι στις ελάχιστες φωτογραφίες που δόθηκαν στη δημοσιότητα δεν βλέπουμε κομμάτια αεροπλάνου και ανθρώπων και το συγκρίνει με τα κομμάτια που σκορπίστηκαν σε απόσταση μιλίων όταν εξερράγη εν πτήσει το διαστημικό λεωφορείο. Tι ομοιότητα έχουν τα δύο συμβάντα;\nKαι λοιπά (δεν μπορώ να κάτσω να αναλύσω τα πάντα). Nα προσθέσω μόνο ότι όποιος, όπως αυτός, θεωρεί ότι είναι περίεργο που δεν δημοσιοποιούνται τα βίντεο ασφαλείας του Πενταγώνου, ή είναι εντελώς ηλίθιος, ή θεωρεί εμάς εντελώς ηλίθιους. Tο ίδιο όταν λέει ότι κανένα μεταλλικό κτίριο δεν έχει ποτέ καταρρεύσει «μόνο από φωτιά», θεωρώντας ένα Boeing 767, που και κόβει το κτίριο σα μαχαίρι και εκρήγνυται, «μόνο φωτιά».\n12/9/06 4:49 PM\nCyrus εγώ έχω κλείσει αυτιά και δεν διαβάζω πια τίποτα για το θέμα.\nδεν αντέχω άλλες παρλαπίπες.\n12/9/06 4:50 PM\nΜπορώ να διαφωνήσω με τις αντιδράσεις σας; Για το τι έγινε εκείνο το πρωινό δεν έχω άποψη, αφού δεν έχω δει χειροπιαστές αποδείξεις υπέρ κάποιας άποψης. Παρότι το παρακολουθώ εδώ και 2-3 χρόνια το θέμα. Πολύ πριν τον πρόσφατο ντόρο λόγω επετείου.\nΑπλώς δεν καταλαβαίνω γιατί αυτοί που ΕΠΙΛΕΓΟΥΝ να πιστέψουν τα σενάρια συνομωσίας είναι πιο αλλόκοτοι από αυτούς που ΕΠΙΛΕΓΟΥΝ να πιστέψουν την επίσημη εκδοχή;\nΌλοι εσείς που δέχεστε την επίσημη ερμηνεία και διαρυγνίεται τα ιμάτιά σας με τους "τρελούς", πειστήκατε από επιχειρήματα; Από λογικές εξηγήσεις; Διαβάσατε όλα αυτά τα debunking που δίνετε στα links και όντως βεβαιωθήκατα ότι όλα έγιναν όπως σας λένε; Γιατί κι αυτοί προσπαθούν να εξηγήσουν τα "περίεργα" με εικασίες και πολλά ifs. Σίγουρα όλα είναι δυνατά. Μπορεί να έπεσαν κι από τον αέρα οι πύργοι. Και όντως να έλιωσε το boeing του Πενταγώνου. Αλλά μεταξύ των τραβηγμένων εξηγήσεων της κυβέρνησης και των τραβηγμένων/κατασκευασμένων υποθέσεων των συνομωσιολόγων, δεν υπάρχει διαφορά. Απλώς οι πρώτοι είναι κυβερνητικοί. Άρα έχουν ΚΑΙ συμφέροντα.\nΑυτή είναι η μικρή μου ένσταση.\nΜεγαλύτερο επιχείρημα κατά των συνομωσιών: η απίστευτη οργάνωνση, ΠΟΛΛΩΝ ατόμων που απαιτείται. Σχεδόν αδύνατη η τόσο πετυχημένη εκτέλεση κάτι τόσο σοβαρού\nΜεγαλύτερο επιχείρημα κατά της κυβερνητικής εκδοχής: που είναι τα δύο από τα 4 αεροπλάνα (Pentagon, Penn) και τα θύματά τους;\nΗ αλήθεια είναι πάντα στη μέση. Αυτοί που το ψάχνουν έχουν μεγαλύτερες πιθανότητες να το βρουν από αυτούς που χάφτουν τα πάντα, γεμάτοι αθωότητα.\n12/9/06 5:28 PM\nΠρος advocatus diaboli: οχι, καθολου δεν χλευασα. Προσπαθησα να πω με λιγα λογια, κατι που για μας τους θετικους επιστημονες ειναι κοινοτοπια. Δηλαδη: βαζεις σε ενα δωματιο 3 experts, τους δινεις 1 προβλημα και ολα τα στοιχεια που χρειαζονται να το απαντησουν. Αποτελεσμα: θα σου δωσουν 2-3 διαφορετικες λυσεις. Αυτο το ζω καθημερινα, και ειμαι συνηθως ο 1 απο τους 3 (δηλαδη δεν ειμαι καποιος "απ' εξω" που θελει να κοροιδεψει).\nΑυτα για τους επιστημονες. Ποσο μαλλον, που στην περιπτωση των πυργων δεν εχουμε ολα τα στοιχεια διαθεσιμα.\nΣυμφωνω και με τον π που γραφει "οποιος ειναι συνωμοσιολογος, θα βρει παντα κατι, που θα το θεωρει ατρανταχτο στοιχειο για την θεωρια του". Γι' αυτο λεω, οτι θα επρεπε η κυβερνηση Μπους να κριθει απο αυτα που *επραξε* πριν και μετα το ατυχημα.\nΚαι τα πεπραγμενα (εισβολες, πολεμοι, καταργηση των ατομικων ελευθεριων κλπ.) ειναι καθε αλλο παρα κολακευτικα.\nΑδιαφορω λοιπον αν οι πυργοι επεσαν "κατακορυφα" και αν το αεροπλανο στο πενταγωνο επεσε "πλαγια" και εσπασε 1 ειτε 101 φαναρια πριν. Εκεινο που με ενδιαφερει ειναι, οτι μια κυβερνηση αποφασισε να κανει μια στρατιωτικη εισβολη (και οχι μονο).\n12/9/06 5:29 PM\nΌχι, diki, η αλήθεια δεν είναι πάντα στη μέση.\nΚαι όλες οι απόψεις δεν έχουν την ίδια βαρύτητα -- γιατί κάποιες συνοδεύονται από επιχειρήματα, ενώ άλλες όχι.\nΕπίσης, ο βαθμός πιθανότητας έχει επίσης σημασία. Θεωρητικά, όλα είναι δυνατά. Πιθανά, όμως, όχι. Αν πάρω φόρα και πηδήσω από την ταράτσα, είναι θεωρητικά δυνατόν να πετάξω σαν πουλί, αντί να πέσω σαν βαρίδι. Δεν είναι καθόλου πιθανό, όμως -- και δεν θα στοιχημάτιζα ποτέ κάτι τέτοιο.\nΕδώ δεν έχουμε να κάνουμε με δυο τραβηγμένες απόψεις, όπου διαλέγουμε όποια θέλουμε επειδή πίνουμε Άμστελ και έτσι μας αρέσει. Μόνο η μία άποψη είναι τραβηγμένη. Και, όπως είπα και πιο πάνω, οι σοβαροί ερευνητές μπορεί, κάποτε, κάτι να βρουν. Οι συνωμοσιολόγοι, όχι.\n12/9/06 7:00 PM\nΠροσθέτω και εγώ τα δικά μου. Γράφεις, diki, «γιατί αυτοί που ΕΠΙΛΕΓΟΥΝ να πιστέψουν τα σενάρια συνομωσίας είναι πιο αλλόκοτοι από αυτούς που ΕΠΙΛΕΓΟΥΝ να πιστέψουν την επίσημη εκδοχή;» και «όλοι εσείς που δέχεστε την επίσημη ερμηνεία και διαρυγνίεται τα ιμάτιά σας με τους "τρελούς"». Oι δύο αυτές διαζεύξεις είναι πλασματικές. Oύτε είναι ίδια όλα τα σενάρια συνωμοσίας, ούτε είναι εξίσου βάσιμα ή αβάσιμα όλα τα συστατικά καθενός, ούτε αν δεν παραδέχεσαι κάποιο από αυτά σημαίνει ότι παραδέχεσαι την επίσημη εκδοχή. Σε προηγούμενο σχόλιο έγραψα ότι «υπάρχουν πραγματικά πολλά ερωτηματικά, αυτά όμως δεν έχουν να κάνουν με τα φανταστικά εκρηκτικά». Tο ποστ δεν αναφερόταν σε όλα τα σενάρια συλλήβδην αλλά σε συγκεκριμένο, που περιλαμβάνει πράγματα που δεν στέκουν και που παρουσιάστηκε άκριτα από την Eλευθεροτυπία. Στο αμέσως προηγούμενο σχόλιό μου έδωσα παραδείγματα του τι δεν δεχόμαστε: δεν δεχόμαστε εσφαλμένα επιχειρήματα, παραλογισμό, παραποίηση, και, όπως έγραψε ο cyrusgeo σε σχόλιο στο προηγούμενο ποστ, ισχυρισμούς χωρίς πραγματικές αποδείξεις. Kαι, όπως επιμένει ο OldSkipper, το βασικότερο στην υπόθεση είναι ούτως ή άλλως η αισχρή εκμετάλλευσή της για τα διεθνή σχέδια των Aμερικανών (αλλά και την τόνωση της δημοτικότητας του Bush και την επιβολή αντιδημοκρατικών νόμων στις HΠA). Tελειώνω όπως άρχισε και ο cyrusgeo: όχι, η αλήθεια δεν είναι πάντα στη μέση. Aυτό μπορεί ίσως να ισχύει σε κάποιες περιπτώσεις ισότιμων απόψεων, όχι όμως σε περιπτώσεις που αντιπαρατίθεται κάτι λογικό σε κάτι παράλογο ή κάτι βεβαιωμένα σωστό σε κάτι λάθος: όταν κάποιος λέει ότι η γη γυρίζει γύρω από τον ήλιο και κάποιος το αντίθετο ή όταν κάποιος λέει ότι οι γάιδαροι πετάνε και κάποιος ότι δεν πετάνε, δεν υπάρχει «μέση».\n12/9/06 7:37 PM\nΔηλαδή η ΥΠΟΘΕΣΗ (επιμένω) που παρουσίασε η αμερικανική κυβέρνηση λίγες ώρες μετά τα γεγονότα, αποδείχτηκε; Είναι λογική; Βρέθηκαν στοιχεία που συνδέουν των Μπιν Λάντεν με την επιχείρηση;\nΕξηγήθηκε πειστικά κάποιο από τα ερωτήματα που απαντάνε οι συνομωσιολόγοι με εικασίες; Δε νομίζω...\nΓια παράδειγμα, η ανεξήγητης (κατ' εμέ) δυσκολίας πτήση του Boeing 757 προς το Πεντάγωνο πώς παρουσιάστηκε; Η κυβέρνηση απλώς είπε: "θα μπορούσε να γίνει, από έναν καλό πιλότο και μετά να έλιωσε και αν διάφορες συνθήκες συνάγουν όλα εξηγούνται". Θα μπορούσε βεβαίως. Ποιες οι πιθανότητες cyrusgeo; Όχι και τόσο υψηλές. Η αντίπερα όχθη, παρουσιάζει το σενάριο βομβαρδισμού ή μικρού αεροπλάνου ή άλλα τραβηγμένα. Γιατί δε ξέρουν.\nΓιατί το κάνουν αυτό; Γιατί ο πολύς κόσμος δέχεται απίθανα official σενάρια με το σκεπτικό "θα μας πουν ψέματα;" και "τι άλλο θα μπορούσε να συμβεί;". Οπότε παρουσιάζουν πολλά διαφορετικά (συχνά αντικρουόμενα δυστυχώς) και τραβηγμένα σενάρια. Στόχος δεν είναι τόσο το να εξηγήσουν τι συμβαίνει. Δεν έχουν στοιχεία. Στόχος είναι να "ανοίξουν" λίγο τα μάτια σε εναλλακτικές σκέψεις, να δημιουργήσουν αμφιβολία, σάλο, πιέσεις και ελπίζουν μήπως κάποιος συνδέσει τα κομμάτια του παζλ.\nΘα ήθελα να μου απαντήσουν οι δύο από πάνω ποιες απόψεις "συνοδεύονται από επιχειρήματα" και ποια είναι αυτά.\nΔεν υποστήριξα κανένα σενάριο. Μου φαίνονται αρκετά απίθανα. Όπως απίθανο μου φαίνεται και το επίσημο σενάριο. Εσείς υποστηρίζετε ότι το επίσημο είναι πιο σοβαρό και πιο πιστευτό. Εκεί έγκειται η διαφωνία μας. Θεωρώ πως το absurdity της επίσημης εκδοχής σάς γίνεται πιο εύπεπτο μόνο και μόνο επειδή το υποστήριξε η κυβέρνηση. Κι επειδή ήταν η πρώτη εκδοχή. Δυστυχώς συχνά πιστεύουμε το πρώτο πράγμα που ακούμε (ειδικά αν είναι από επίσημη πηγή) και θεωρούμε όλους τους υπολοίπους σχιζοφρενείς που πάσχουν από σύνδρομο καταδίωξης.\nΚαι η αλήθεια είναι στη μέση. Όχι στο 50-50%. Κάπου στη μέση. Η γη δε γυρίζει γύρω από τον ήλιο. Από διαφορετική οπτική θεώρηση τα δύο σώματα κινούνται μαζί στο διάστημα, ενώ ταυτόχρονα περιστρέφονται και η μεταξύ τους απόσταση κάνει ταλάντωση. Η περιστροφή της Γης γύρω από τον Ήλιο είναι υπεραπλούστευση. Υπερβάλλω λίγο και τραβάω το παράδειγμα, για να φανερώσω τι εννοώ στο σχόλιό μου αυτό. Μη με πάρετε για τρελό :-p\nΑπλώς ρίξτε μια ματιά σε ένα γεγονός που παραλληλίζουν διάφοροι με το 9/11, τη φωτιά στο Reichstag (http://en.wikipedia.org/wiki/Reichstag_fire). Συχνά η αλήθεια είναι πιο απίθανη από την πραγματικότητα.\nΣυγγνώμη για το μήκος του comment.\n13/9/06 11:05 AM\nΌπως έδειξε το δημοψήφισμα περί του ποιος ξεκίνησε τον πρόσφατο πόλεμο στη Μ. Ανατολή, έτσι και τώρα, οι Έλληνες ξέρουν καλύτερα και από τον Μπιν Λάντεν!\n13/9/06 12:23 PM\nΣτο ποστ έχω δύο λινκ. Κοίταξε το δεύτερο.\nΓιατί δε ξέρουν.\nΠολύ σωστά. Κακώς, λοιπόν, επιμένουν στις εικασίες τους.\nΣτόχος δεν είναι τόσο το να εξηγήσουν τι συμβαίνει. Δεν έχουν στοιχεία. Στόχος είναι να "ανοίξουν" λίγο τα μάτια σε εναλλακτικές σκέψεις, να δημιουργήσουν αμφιβολία, σάλο, πιέσεις και ελπίζουν μήπως κάποιος συνδέσει τα κομμάτια του παζλ.\nΜε άλλα λόγια, λένε ψέμματα και το ξέρουν.\n[...]"συνοδεύονται από επιχειρήματα" και ποια είναι αυτά.\nΔες ξανά το λινκ.\nΘεωρώ πως το absurdity της επίσημης εκδοχής σάς γίνεται πιο εύπεπτο μόνο και μόνο επειδή το υποστήριξε η κυβέρνηση.\nΕδώ, γίνεσαι προσβλητικός: α) Δεν υπάρχει absurdity -- εσύ την εκλαμβάνεις ως τέτοια. β) Το τι υποστηρίζει κανείς δεν είναι θέμα "πέψης", αλλά λογικής. γ) Τι σε κάνει να πιστεύεις ότι με ενδιαφέρει τι υποστηρίζει η κάθε κυβέρνηση; Και\nδ) Έχω βαρεθεί να ακούω τους οπαδούς "εναλλακτικών" πραγμάτων (εναλλακτικών θεωριών, εναλλακτικών θεραπειών, εναλλακτικής ιστορίας, κ.τ.λ.) να θεωρούν εαυτούς επαναστάτες (βλ. και το προηγούμενο ποστ, για το περιοδικό nexus), και όλους τους άλλους άβουλα πρόβατα που τρώνε κουτόχορτο.\nΗ γη δε γυρίζει γύρω από τον ήλιο.\nΕδώ πραγματικά δίνεις ρέστα, και αξίζεις συγχαρητήρια -- όχι, δεν γίνομαι σαρκαστικός. Αυτή η "λογική" αποκαλύπτει πράγματι τον τρόπο σκέψης των "εναλλακτικών": Παίρνουν ένα πραγματικό και αδιαμφισβήτητο γεγονός και το γυρνάνε μια από 'δώ και μια από 'κεί, μέχρι που το τελικό αποτέλεσμα του συλλογισμού τους δεν έχει πλέον καμιά σχέση με το γεγονός. Μου θυμίζει άσκηση σοφιστικής -- να ψάχνεις πάντοτε να βρεις έναν τρίτο (ή τέταρτο, ή πέμπτο, κ.ο.κ.) τρόπο να βλέπεις τα πράγματα.\nΜε αυτό τον τρόπο, μπορεί κανείς να υποστηρίξει τα πάντα -- μόνο που το αποτέλεσμα δεν θα έχει σχέση με την πραγματικότητα.\nΔεν βλέπω καμία (μα καμία) ομοιότητα ανάμεσα στους δίδυμους πύργους και το Reichstag. Συγγνώμη...\nΜε το μήκος των σχολίων δεν έχουμε πρόβλημα εδώ.\n13/9/06 12:31 PM\nΠροσβλητικός πιστεύω δεν έγινα σε κανένα σημείο του comment μου.\nΔε θεωρώ τον εαυτό μου "εναλλακτικό" και φυσικά όχι επαναστάτη. Απλώς δε μ'αρέσουν τα θέσφατα. Το παράδειγμα με τον ήλιο δείχνει πως υπάρχουν διαφορετικές ερμηνείες των πραγμάτων οι οποίες είναι πιο ακριβείς καμιά φορά.\nΤα link δε μπορώ να τα διαβάσω τώρα με προσοχή. Αλλά θεωρώ absurd ότι μερικές φωτογραφίες από κομμάτια σίδερο αποδεικνύουν την παρουσία ενός 747. Ενώ η εικασία ότι δεν υπήρξε ποτέ είναι τρελή θεωρία. Γίνεστε κριτικοί μονομερώς. Εγώ απαιτώ από κάποιον σκεπτόμενο, όπως φαίνεται πως είσαι κι εσύ, να είναι εξίσου κριτικός με όλα όσα ακούει. Γιατί κάποιος πρέπει να αποδείξει τη θεωρία του, αλλά η κοινώς αποδεκτή ιστορία γίνεται δεκτή αναπόδεικτα; Αυτό είναι θέμα "πέψης". Δεν είναι η λογική σου που σε έπεισε πως όλα έγιναν όπως στα είπαν. Όταν υπάρχουν κενά σε μία ιστορία ΠΙΘΑΝΩΣ να οφείλεται σε κατασκευασμένη ιστορία με loopholes. Από κει και πέρα η φαντασία του καθενός γεμίζει τα κενά. Και η κυβέρνηση επιλέγει να τα γεμίσει με τον δικό της, εξίσου παράξενο τρόπο.\nΕπαναλαμβάνω πως δεν υποστηρίζω κάποια θεωρία. Το ότι επιμένουν στις εικασίες τους τα διάφορα sites/videos είναι όσο μεμπτή είναι και η επιμονή της κυβέρνησης στις δικές τις εικασίες. Αυτό που με χαλάει είναι τα 2 μέτρα και 2 σταθμά που έχει ο κόσμος απέναντι στα σενάρια συνομωσίας.\n(Το Reichstag είναι ένα τρανταχτό παράδειγμα καθεστώτος που πλήγιασε τον εαυτό του για να εγκαθιδρύσει αυστηρότερα μέτρα προστασίας από μια απειλή που η ίδια δημιούργησε, με ψεύτικες κατηγορίες. Είναι μια θεωρία σχετική με το 9/11. Και το ότι έχει γίνει ήδη μια φορά στο παρελθόν - αποδεδειγμένα; - δείχνει πως δεν είναι τόσο τραβηγμένο το σενάριο ότι η Αμερική προετοίμασε ή έστω επέτρεψε με την αδράνειά της τις επιθέσεις της 11ης Σεπ. Ούτε και απόδειξη φυσικά)\nΕν τέλει, τη κουβέντα αυτή τη ξεκίνησα από τα απαξιωτικά σχόλια προς τις εναλλακτικές θεωρίες τα οποία ουδείς έκανε προς την επίσημη εκδοχή, που επαναλαμβάνω δεν πείθει. Και δυστυχώς για να ακούσει κανείς ποια ερωτήματα γεννώνται από αυτήν την ιστορία πρέπει να δει τέτοια "χαζά" videos και να υποστεί και απαντήσεις που ούτε αυτές τον πείθουν (αυτές μπορεί απλώς να τις αγνοήσει). Ποιο σοβαρό έντυπο έθεσε τα ερωτήματα που θέτουν οι συνομοσιωλόγοι;\nΕυχαριστώ για τη φιλοξενία και για τα σχόλια-απαντήσεις σου.\n13/9/06 1:18 PM\ndiki, επιμένεις, αλλά επιμένεις να μη διαβάζεις αυτά που γράφουμε και να μας χρεώνεις θέσεις που δεν διατυπώσαμε. Oυδέποτε π.χ. αναφερθήκαμε στο αν ήταν ο Λάντεν ο πραγματικός υπαίτιος (πόσο μάλλον ο Σαντάμ...). Για κάποια ανυπόστατα τεχνικά ζητήματα μιλήσαμε, για τα οποία υπάρχει λεπτομερής αντίκρουση στο 911Myths (που ο Fetzer, όπως κάθε τυφλωμένος φανατικός, αρνείται να την κοιτάξει και λέει «δεν μπορεί να είναι σωστά»). Ξανακοίτα σε παρακαλώ το ποστ: ήταν ένα σύντομο σχόλιο MONO για τους ισχυρισμούς του Fetzer και τον τρόπο που παρουσιάστηκαν από το E. Γι' αυτό και, αν εννοείς εμάς όταν λες ότι «ουδείς έκανε [απαξιωτικά σχόλια] προς την επίσημη εκδοχή», βεβαίως και δεν κάναμε: δεν ήταν αυτό το θέμα του ποστ - και δεν θα μπορούσε να είναι, σε 20 γραμμές.\nΓράφεις: «Δηλαδή η ΥΠΟΘΕΣΗ (επιμένω) που παρουσίασε η αμερικανική κυβέρνηση λίγες ώρες μετά τα γεγονότα, αποδείχτηκε;» Aπαντώ, μήπως και συνεννοηθούμε, όχι και πάλι όχι. H επίσημη εκδοχή μπάζει από εκατό μεριές. Eίχα ήδη γράψει, και στο ξανάγραψα, ότι «υπάρχουν πραγματικά πολλά ερωτηματικά». Σε άλλο σχόλιο είχα αναφέρει και «την εκμετάλλευση της 11ης Σ. για την προαποφασισμένη επίθεση κατά του Iράκ». Σου φαίνονται αυτά να δείχνουν ότι υιοθετούμε την εκδοχή της αμερικανικής κυβερνήσεως; Γράφεις: «εσείς υποστηρίζετε ότι το επίσημο [σενάριο] είναι πιο σοβαρό και πιο πιστευτό». Pωτάω: πού το είδες αυτό; Eμείς λέμε μόνον ότι δεν είναι σοβαρά αυτά που λέει ο Fetzer και είναι σοβαρότερα αυτά που λέει το 911Myths - δεν λέμε ότι είναι σοβαρά αυτά που λέει ο Bush. Eπιμένεις: «δεν είναι η λογική σου που σε έπεισε πως όλα έγιναν όπως στα είπαν». Ξαναρωτάω: πότε είπαμε εμείς ότι όλα έγιναν όπως μας τα λένε; Φοβούμαι πως άλλους έχεις στο νου σου και τους προβάλλεις άδικα επάνω μας. Πόσες φορές πρέπει να επαναλάβω ότι αν δεν υιοθετούμε ένα αβάσιμο σενάριο δεν σημαίνει ότι υιοθετούμε ένα άλλο; Δεν «επιλέξαμε να πιστέψουμε» μιά εκδοχή αντί μιάς άλλης: γενικώς δεν πιστεύουμε, δεν πιστεύουμε τίποτα χωρίς αποδείξεις, εύπεπτο ή μη. Γι' αυτό και το «δεν υποστηρίζω κάποια θεωρία», που γράφεις, ισχύει και για μας: μόνο την ανάγκη πειστικών αποδείξεων υποστηρίζουμε. Όσο πιο εξωπραγματικό φαντάζει κάποιο σενάριο, τόσο μεγαλύτερη οφείλει να είναι η δυσπιστία και τόσο ισχυρότερα τα αποδεικτικά στοιχεία: δεν αρκούν οι εικασίες - και εικασίες που βασίζονται σε άγνοια ή παραποίηση δεδομένων σαφώς δεν μας κάνουν, και σαφώς δεν βοηθούν «να "ανοίξουν" λίγο τα μάτια», αφού καταρρίπτονται ευκολότερα.\nAν καταλαβαίνω καλά, εσύ πρέπει να θεωρείς πιθανό το ενδεχόμενο να υποκινήθηκε ή τουλάχιστον να βοηθήθηκε το χτύπημα από τους ίδιους τους αμερικανούς. Ξαναρωτάω: είπαμε εμείς όχι; Aλλού να πας να παραπονεθείς. Για το ενδεχόμενο αυτό, πάντως, δεν χρειάζεται να καταφύγει κανείς στο Reichstag ως επιχείρημα: οι ίδιες οι HΠA έχουν λαμπρό παρελθόν, με χρηματοδοτήσεις, δολοφονίες και κάθε είδους προβοκάτσιες. Aλλά αυτό το ενδεχόμενο δεν γίνεται να υποστηριχθεί με ανοησίες του τύπου ότι δεν γινόταν να πέσουν οι πύργοι και τους έβαλαν εκρηκτικά μέσα σε μιά νύχτα. Για TETOIA έχουμε αντιρρήσεις, όχι για το ενδεχόμενο συνωμοσίας. Aλλά, επίσης, το Reichstag έχει αποδειχθεί, ενώ το προκείμενο μένει να αποδειχθεί: και ίσως κάποτε γίνει αυτό, αν και όταν αποκαλυφθούν τα στοιχεία - όχι με παραλογισμούς ή φαντασιοπληξίες, όχι με προσθήκη διαστρεβλώσεων στην ήδη διαστρεβλωμένη εικόνα που έχουμε. Eξ ου και η παρατήρηση του cyrusgeo «οι σοβαροί ερευνητές μπορεί, κάποτε, κάτι να βρουν. Οι συνωμοσιολόγοι, όχι».\nTώρα, το περί γης και ηλίου αντιλαμβάνεσαι, φαντάζομαι, πως το χρησιμοποίησα λόγω της θρυλικής του ιστορικής φήμης. Έγραψα όμως: «όταν κάποιος λέει ότι η γη γυρίζει γύρω από τον ήλιο και κάποιος TO ANTIΘETO». Tο αντίθετο (που είναι άσχετο με το αν η γη ταλαντώνεται, αν η τροχιά της δεν είναι κυκλική ή αν κινείται και το ηλιακό σύστημα στο σύνολό του) είναι ότι ο ήλιος γυρίζει γύρω από τη γη. Aφού τόλμησες να ξεστομίσεις επί λέξει ότι «η γη δε γυρίζει γύρω από τον ήλιο», θα τολμήσεις και το ότι «ο ήλιος γυρίζει γύρω από τη γη»; Ή μήπως ότι ο γάιδαρος πετάει, αλλά λιγάκι; Ή μήπως ότι μεταξύ του 3+3=6 και του 3+3=8 η αλήθεια είναι «κάπου στη μέση»; Έλεος!\n13/9/06 4:40 PM\nΚαταρχήν Π δεν είσαι μόνο εσύ εδώ μέσα οπότε κακώς τα παίρνεις προσωπικά και ό,τι αναφέρω γενικά στο δεύτερο πληθυντικό δεν τα χρεώνω σε μεμονοωμένα άτομα.\nΤο σχόλιό μου αναφερόνταν στα προηγούμενα σχόλια στο σύνολό τους, όπως είπα ήδη, και σε άλλα σχόλια των ημερών με αφορμή το άρθρο της "Ε", τα οποία αν διαβάσεις ξανά είχαν ξεφύγει από τα στενά πλαίσια του ποστ και αναφερόντουσαν γενικώς στη σοβαρότητα και την εγκυρότητα συνομωσιολογιών (π.χ. JFK).\nΕπίσης η κατά πρόταση απάντηση σε ένα σχόλιο θεωρείτε αγένεια γενικώς. Αλλά δε θα σταθώ εκεί διότι αυτό είναι άγραφος κανόνας και δεν είμαι τόσο εύθικτος. Δε θέλω μια όμορφη - κατ' εμέ - παράθεση σκέψεων να μετατραπεί σε προσωπική αντιπαράθεση. Πίστευα πως θα ήταν ωραίο να ακουστεί και η αντίθετη άποψη.\nΚαι να πω πως προφανώς ο ήλιος γυρίζει γύρω από τη γη όσο και το ανάποδο. Και 3+3 κάνει 12 στο τετραδικό και 10 στο εξαδικό ;-) οπότε γενικώς ανοιχτά μυαλά και όχι αφορισμοί.\nΧαιρετώ, πάντα φιλικά.\n13/9/06 5:18 PM\nΑν όντως ενδιαφέρεσαι να διαβάσεις πέντε σοβαρά πράγματα πάνω στο θέμα, και δεν αρκείσαι απλώς στο να αναμασάς αστήρικτες συνωμοσιολογικές ανοησίες, κάνε μια βόλτα από εδώ.\nΣε κάθε περίπτωση, σε ευχαριστώ για τη συμμετοχή σου.\n13/9/06 7:53 PM\nΕνσταση κ. πρόεδρε!\nΜετά από ενδελεχή μελέτη επί σειρά ετών του μυστήριου των πύργων, δικαιούμαι να εκφράσω την άγνοιά μου. Αποφεύγοντας να πάω στο άλλο άκρο της συνωμοσιολογίας, το οποίο είναι η τυφλή άρνησή της, διατυπώνω το απλό (ή απλοϊκό) ερώτημα: ΤΙ ΕΞΗΓΗΣΗ έδωσε ο ΜΕΛΕΤΗΤΗΣ των πύργων για το γεγονός;\nΔεν εκπλήσσει το γεγονός της απουσίας του από το προσκήνιο;\n1)Η απουσία του μηχανικού,\n2)τα επακολουθήσαντα γεγονότα,\n3)οι τρομολαγνικοί νόμοι,\n4)οι "συμπτώσεις" στις εργαστηριακές δοκιμές,\nμε αναγκάζουν να αντιμετωπίζω το γεγονός διερευνητικά -τουλάχιστον.\nΑς μη βιαζόμαστε να βγάλουμε συμπέρασμα. ΚΑΙ οι συνωμοσιολογίες θολώνουν τα νερά, ίσως για τούτο διαδίδονται ελεύθερα. ΑΛΛΑ η αλήθεια μπορεί να κρύβεται πολύ καλά κάπου εκεί μέσα, ανάμεσα στα ΠΑΜΠΟΛΛΑ δημοσιεύματα, απο τα οποία ΛΕΙΠΟΥΝ τα πλέον σημαντικά, όπως η γνώμη του ειδικού μελετητή.\n*(ο ειδικός μηχανικός που μελέτησε τη στατική επάρκεια των ΣΥΓΚΕΚΡΙΜΕΝΩΝ ΠΥΡΓΩΝ και όχι ο αρχιτέκτονας ή οποιοσδήποτε άλλος μηχανικός)\nΣΗΜ. Το σχόλιο του Filboid Studge το θεωρώ το πλέον σημαντικό, ως επικεντρωμένο απολύτως στο θέμα.\n18/9/06 9:54 AM\nΠ, γραφεις: "Δεν έχετε δει ποτέ στις ειδήσεις που τέτοια στιγμιότυπα τα δείχνουν και τα ξαναδείχνουν, ακριβώς επειδή διαρκούν ελάχιστα δευτερόλεπτα;" και απαντω: Επειδη ακριβως εχουμε δει παρομοιες περιπτωσεις, ΟΛΕΣ αυτες οφειλοντουσαν ή στην καταρρευση κεντρικων υποστηλωματων (κτιριο στα σιδερα Χαλανδριου οπου κατερρευσε ο κεντρικος στυλος και συμπαρεσυρε το κτιριο που επεσε αστραπιαια) ή σε προγραμματισμενη ελεγχομενη κατεδαφιση με εκρηκτικα (κτιριο Ερυθρου Σταυρου, εκει που χτιστηκε το "Ερρικος Ντυναν").\nΕχουμε δει παρομοια θεματα και σε ταινιες, αλλα ΠΟΥΘΕΝΑ δεν ειδαμε να καταρρεει ενα κτιριο οταν πληγεται το ανωτατο τμημα του. Οθεν εστι μεθερμηνευομενον, ας κανουμε "κρατει"!:-)\n13/12/07 1:47 AM\nΠΟΥΘΕΝΑ, πριν απο το φαινομενο των πυργων -εννοειται.\n13/12/07 1:50 AM\nΈλα, βρε Ροδιά μου, που θα συγκρίνουμε τώρα τους δίδυμους πύργους με τα ...σίδερα Χαλανδρίου...\nΗ πτώση έχει εξηγηθεί ικανοποιητικότατα στα λινκ που δίνω. Αντίθετα, η "εκδοχή" των εκρηκτικών μπάζει απ' όπου κι αν την κοιτάξεις.\n13/12/07 11:09 AM\nΜεγάλε – είσαι μικρός, πολύ μικρός...\nΜια θεά στη γειτονιά\nΗ παράνοια είναι μεταδοτική\nΕξυπνάδες επί πληρωμή\nΆδικο κράτος, άδικο...\nΣτη βροχή πρέπει να είσαι α-μήχανος\nT.S. Eliot: Marina\nΤο μίσος που μας ενώνει...\nΗ επερχόμενη νέα επανάσταση στην εκπαίδευση\nNexus: ιδεολογία του θανάτου ή ιδεολογία του κιτρι...\nΔηλαδή, τόσα χρόνια δεν είχε καταργηθεί;\nΞενοδοχείον "Η Μνήμη"


44 Ιδέες για όμορφες μαύρες κρεβατοκάμαρες! | ediva.gr\nΠριν δύο χρόνια που αποφάσισα να βάψω το υπνοδωμάτιο μου σκούρο μοβ, όλοι (κι όταν λέω όλοι το εννοώ) προσπάθησαν να με αποθαρρύνουν. Ευτυχώς που δεν τους άκουσα γιατί είναι τέλειο! Πίστευα πως δεν υπάρχει ομορφότερο χρώμα για υπνοδωμάτιο μέχρι που το μάτι μου έπεσε πάνω στις μαύρες κρεβατοκάμαρες!\nΝαι, άκουσες καλά. Μην ορκίζεσαι πως είσαι είσαι σίγουρος ότι αποκλείεται να κοιμηθείς ποτέ σε μαύρο υπνοδωμάτιο. Οι παρακάτω εικόνες θα σου αλλάξουν σίγουρα τη γνώμη. Εξάλλου, σύμφωνα με τον Γάλλο ζωγράφο Renoir το μαύρο είναι η βασίλισσα των χρωμάτων!\nΔες επίσης 10 δωμάτια με μαύρο χρώμα που θα λατρέψεις!\nΑσπρόμαυρες κρεβατοκάμαρες με χρυσές λεπτομέρειες\nΤο χρυσό χρώμα λόγω της σύνδεσης του με τον χρυσό μπορεί να μεταμορφώσει έναν χώρο δίνοντας του λάμψη, αίγλη και χλιδή. Είναι εκπληκτικό πως μερικές χρυσές λεπτομέρειες ή ένας πίνακας με χρυσό πλαίσιο θα αλλάξουν τον χώρο σου. Το χρυσό σε συνδυασμό με το ασπρόμαυρο θα απογειώσει την κρεβατοκάμαρα σου! Δες επίσης Feng Sui στην κρεβατοκάμαρα για να έχεις τη σχέση των ονείρων σου!\nTotal Black bedroom\nΚι όμως! Υπάρχουν εντελώς μαύρες κρεβατοκάμαρες. Μαύροι τοίχοι, μαύρα έπιπλα, μαύρα φωτιστικά, μαύρα παπλώματα. Κάποιες από αυτές διαθέτουν μικρές πινελιές χρώματος, ενώ άλλες όχι. Όπως συμβαίνει και με τα ρούχα, όταν όλα είναι μαύρα τι μπορεί να πάει στραβά; Δες επίσης 3 tips για να αλλάξεις οικονομικά το decor του σπιτιού σου!\nΤο μαύρο και το άσπρο αναμφίβολα αποτελούν έναν δυνατό, σίγουρο και διαχρονικό συνδυασμό! Το παιχνίδι με το χρώμα γίνεται στους τοίχους, το ταβάνι, τα κλινοσκεπάσματα, τις κουρτίνες, ακόμη και με το καλοριφέρ! Δες επίσης 15 εντυπωσιακές ιδέες για εντυπωσιακά προσκεφάλια κρεβατιού!\nΑσπρόμαυρες κρεβατοκάμαρες με γκρι χρώμα\nΤο γκρι θεωρώ ότι είναι ένα παρεξηγημένο χρώμα. Προσωπικά θεωρώ ότι ταιριάζει με όλα τα υπόλοιπα χρώματα κι όταν συνδυάζεται με λευκό και μαύρο δίνει ένα πολύ όμορφο και χαμηλών τόνων αποτέλεσμα. Δες επίσης 10 ιδέες διακόσμησης για το μπροστινό του κρεβατιού σου!\nΠαιδικά ασπρόμαυρα υπνοδωμάτια\nΚάπου εδώ πρέπει να ομολογήσω πως πραγματικά δεν περίμενα να βρω μαύρο χρώμα σε παιδική κρεβατοκάμαρα. Όταν ακούω παιδικό δωμάτιο στο μυαλό μου έρχονται δύο μόνο χρώματα, το γαλάζιο και το ροζ. Παρόλο που δεν είμαι φαν αυτών των δύο χρωμάτων, δεν πίστευα πως ένα παιδικό δωμάτιο με μαύρους τοίχους ή άλλα στοιχεία διακόσμησης θα μπορούσε να είναι όμορφο και να εκπέμπει την ίδια αθωότητα με ένα ροζ ή με γαλάζιο.\nΚατά τη γνώμη μου ο συνδυασμός του μαύρου με το άσπρο σε παιδικό δωμάτιο το κάνουν να φαίνεται ξεχωριστό και για κάποιο λόγο με παραπέμπει σε παιδιά με εκρηκτική προσωπικότητα. Δες επίσης πώς να φτιάξεις μόνη σου φωτιστικό για παιδικό δωμάτιο!\nΥπνοδωμάτια με μαυροπίνακα\nΌποτε βλέπω μαυροπίνακα νοσταλγώ τα παιδικά μου χρόνια. Είναι μια ευχάριστη ανάμνηση αν και σε κανέναν δεν άρεσε να ακούει τη φράση “Σήκω στον πίνακα!” . Επιπλέον θεωρώ ότι ο μαυροπίνακας σε ένα παιδικό δωμάτιο είναι η πιο τέλεια λύση για τα παιδάκια που συνήθως εκφράζουν τις καλλιτεχνικές τους ανησυχίες στους τοίχους με μαρκαδόρους.\nΕγώ θυμάμαι πως είχα το ελεύθερο να ζωγραφίζω κάτω από το τραπέζι της κουζίνας, αλλά κάποια στιγμή ξέμεινα από χώρο! Τα παιδιά μπορούν να ζωγραφίζουν ξανά και ξανά σε ένα μαυροπίνακα χωρίς περιορισμούς! Επίσης, μπορούμε να χρησιμοποιήσουμε τον μαυροπίνακα για την εκμάθησης της αλφαβήτας, για άλλες δραστηριότητες ή για παιχνίδια.\nΚι επειδή κάποιοι αισθανόμαστε ακόμη παιδιά θα δεις και κρεβατοκάμαρες ενηλίκων με μαυροπίνακα! Δες επίσης 6 tips για να κάνεις το υπνοδωμάτιο σου λιγότερο βαρετό!\nΔιάφορες μαύρες κρεβατοκάμαρες\nΣτην κατηγορία αυτή βάλαμε διάφορες μαύρες κρεβατοκάμαρες που δεν ανήκουν σε καμία από τις παραπάνω κατηγορίες. Ασπρόμαυρες κρεβατοκάμαρες με κίτρινες λεπτομέρειες, με φλοράλ σκεπάσματα ή μαύροι τοίχοι με έντονες χρωματικές αντιθέσεις. Εσύ τι λες, θα το τολμήσεις; Δες επίσης 5 τρόπους για να ανακαινίσεις το μπάνιο σου με μαύρο χρώμα!\n20 Όμορφες ιδέες για να στολίσεις το Χριστουγεννιάτικο δέντρο!\n6 Τρόποι να τοποθετήσεις τα φυτά στο σπίτι σου!


Το Λύκειο Μακρύ Γιαλού στην Ισπανία - Κατηγορία: ΣΗΤΕΙΑ - Sitiapress.gr - Η πρώτη δικτυακή πύλη της Σητείας\nΒρίσκεστε εδώ: Αρχική / ΣΗΤΕΙΑ / Το Λύκειο Μακρύ Γιαλού στην Ισπανία\nΤο Λύκειο Μακρύ Γιαλού στην Ισπανία\n05/12/2017 41 Προβολές\nΣτα πλαίσια του ευρωπαϊκού προγράμματος «Erasmus +» με τίτλο «Researching for the Future», μαθητές και μαθήτριες της Β΄ τάξης του ΓΕΛ Μακρύ Γιαλού επισκέφτηκαν το Λύκειο «Victoria Kent» στη Fuenlabrada της Μαδρίτης από τις 19 έως τις 25 Νοεμβρίου του 2017 συνοδευόμενοι από καθηγητές τους. Στο πρόγραμμα συμμετείχαν επίσης ομάδες μαθητών και καθηγητών από την Ισπανία, τη Γερμανία και την Ιταλία.\nΟ Διευθυντής Η παιδαγωγική ομάδα\nΠατεράκης Μανόλης Ορφανάκης Μιχάλης, Φυσικός\nΠροηγούμενο Άρθρο ευχαριστήρια επιστολή που απέστειλε ο Αρχιεπίσκοπος Κρήτης κ.κ. Ειρηναίος στον Δήμαρχο Σητείας.\nΕπόμενο Άρθρο ΕΟΡΤΑΣΤΙΚΟ ΩΡΑΡΙΟ ΧΡΙΣΤΟΥΓΕΝΝΩΝ ΣΤΗ ΣΗΤΕΙΑ


ΦΑΝΙΕΡΟΣ:Από εδω και μπρος θα δείτε έναν διαφορετικό Ερμή.(Δεν ασχολούμαι με μηδενικά) – Athlitiki\nΦΑΝΙΕΡΟΣ:Από εδω και μπρος θα δείτε έναν διαφορετικό Ερμή.(Δεν ασχολούμαι με μηδενικά)\nΟ πρόεδρος του Ερμή εξέφρασε αισιοδοξία για την συνέχεια τονίζοντας την στήριξη του στο προπονητή της ομάδας δηλώνοντας πως όλοι μπορούν να φύγουν αλλά οχι ο Νικος Παναγιώτου.Απάντησε και σε κάποιε δηλώσεις που έγιναν από πλευράς Απόλλωνα.Διαβ΄λαστε τι είπε στον Super Sport FM. «Κρατάμε προς το παρόν την εμφάνισή μας. Δείξαμε ότι έχουμε δύναμη σαν ομάδα και θα δούμε από ‘δω και μπρος τι θα γίνει. Στο ποδόσφαιρο πρέπει να καταλάβουν ορισμένοι ότι θέλει τρεξίματα και ψυχή. Δεν θέλω να μειώσω κανέναν, αλλά κανείς δεν κατάλαβε τι εστί Ερμής στα πρώτα παιχνίδια που δώσαμε. Θα δίνω ψυχολογία στους παίκτες για να πετύχουμε τους στόχους μας», είπε αρχικά.\nΓια το ρόστερ: «Δεν είναι πιο ακριβό από πέρυσι. Νομίζω ότι έγιναν πιο καλές επιλογές. Δουλέψαμε καθημερινά και από ‘δω και μπρος θα δείτε έναν διαφορετικό Ερμή. Θα πηγαίνω κάθε μέρα στις προπονήσεις, θα μιλάνε μαζί μου οι παίκτες, όπως κάναμε μαζί με το Νίκο Παναγιώτου στο παρελθόν».\nΓια το Νίκο Παναγιώτου: «δεν μπορεί να κάνει τα πάντα. Θέλει μια βοήθεια. Είναι πολλή η πίεση. Με το Μαλέκκο που πήραμε τώρα πιστεύω ότι θα δουλέψουμε καλύτερα. Πρέπει να πιστώνουμε τους προπονητές. Φεύγουν οι πάντες εκτός από το Νίκο Παναγιώτου. Πρέπει να ξεκινήσουμε τα τρίποντα»\nΓια το αν υπάρχουν παράπονα για κάποιες δηλώσεις κι όχι μόνο: «Δεν θα ασχολούμαι με τα μηδενικά. Οι μάγκες έρχονται μπροστά σου και στα λένε. Φαντάσου αυτοί που είναι γύρω στους παίκτες, τι τους λένε. Έγιναν κάποιες επιθετικές κινήσεις από τον Κίρζη προς τους παίκτες μας, αλλά δεν θα το σχολιάσω. Νομίζω πρέπει να σοβαρευτούνε λίγο».


Κεραμέως: Αν είχα παιδιά σε ηλικία σχολείου θα έτρεχα να τα εμβολιάσω | LiFO\nΚεραμέως: Αν είχα παιδιά σε ηλικία σχολείου θα έτρεχα να τα εμβολιάσω\n14.9.2021 | 15:12\nΓια την ανάγκη άμεσου εμβολιασμού των παιδιών αλλά και τι προβλέπουν τα πρωτόκολλα αν εντοπιστεί κρούσμα σε σχολείο μίλησε μεταξύ άλλων η Υπουργός Παιδείας Νίκη Κεραμέως.\nΣύμφωνα με όσα ανέφερε η υπουργός, υπάρχουν δύο παράγοντες που διαφοροποιούν τη φετινή χρονιά σε σχέση με την περσινή. Από τη μία υπάρχει το εμβόλιο και από την άλλη οι αυξημένοι έλεγχοι για τον κορωνοϊό.\n«Θέλω να απευθυνθώ σε κάθε γονέα και θέλω να σας πω ότι αν είχα παιδιά στην ηλικία αυτή θα έτρεχα να τα εμβολιάσω πρώτα απ'όλα για να προστατεύσω τα ίδια τα παιδιά» είπε χαρακτηριστικά.\nΗ κα Κεραμέως επεσήμανε ότι αποτελεί προτεραιότητα στον τομέα της παιδείας, η δια ζώσης λειτουργία όλων των εκπαιδευτικών μονάδων.\n«Στόχος μας είναι η προστασία της ατομικής και δημόσιας υγείας αλλά και η παροχή εκπαίδευσης. Οφείλουμε σαν πολιτεία να παρέχουμε και τα δύο [...] Προτεραιότητα της κυβέρνησης είναι η δια ζώσης λειτουργία όλων των εκπαιδευτικών δομών» είπε.\nΣτο πλαίσιο αυτό, σύμφωνα με την ίδια «αν κάποιος μαθητής επιβεβαιωθεί ως κρούσμα τα παιδιά που είναι γύρω του θα καταλήξουν να κάνουν επτά τεστ την εβδομάδα».\n«Ακολουθούμε τη διεθνή τάση. Τα παιδιά θα κάνουν εργαστηριακό τεστ, είναι ασφαλές [...] Πρέπει να είμαστε ευτυχείς που υπάρχει τόσο αυξημένος έλεγχος» απάντησε η Υπουργός σε ερώτηση για ενδεχόμενους φόβους των γονέων αν υπάρχει κρούσμα στο σχολείο που φοιτούν τα παιδιά τους.\nΣε κάθε περίπτωση, σε ερώτηση για το αν το σχολείο θα είναι ελαστικό στο ζήτημα με τις απουσίες παιδιών αν υπάρξει κρούσμα επειδή οι γονείς του φοβούνται να το στείλουν για μάθημα, η Υπουργός σημείωσε ότι δεν προβλέπεται να χαλαρώσει το σύστημα με τις απουσίες.


Αφιέρωμα: Όλα τα ανέκδοτα του Chuck Norris -Μέρος ΙΙ - Down Time\nHome / ανέκδοτα / νέοι / ψυχαγωγία / Αφιέρωμα: Όλα τα ανέκδοτα του Chuck Norris -Μέρος ΙΙ\n10:17:00 π.μ. ανέκδοτα , νέοι , ψυχαγωγία Edit\n227. Όταν ο Τσακ Νόρις ρωτάει τι χρωστάω; η Μέρκελ απαντά τίποτα αγόρι μου\n228. Μονο ο τσακ νορις ξερει το ονομα του άγνωστου στρατιώτη\n229. Μόνο ο Τζακ Νόρις ξέρει πόσο κάνει εμμέσως πλην σαφώς.\n230. Ο Chuck Norris εχει ασημενιο χρυσοψαρο.\n231. Ο Chuck Norris εκανε κεφαλοκλειδωμα στον ακεφαλο καβαλάρη.\nΑφιέρωμα: Όλα τα ανέκδοτα του Chuck Norris -Μέρος ΙΙ Reviewed by Down Time on 10:17:00 π.μ. Rating: 5


Το χτεσινό ματς απέναντι στη Μακάμπι είχε πολλές ιδιαιτερότητες, όχι τόσο γιατί αναμετρήθηκαν δύο εν δυνάμει διεκδικητές της οκτάδας, αλλά διότι η Μακάμπι ερχόταν στην Αθήνα μετά από μια κακή εντός έδρας ήττα και ήθελε να ρεφάρει. Ο Ολυμπιακός δε, προερχόταν από μια επίπονη αναμέτρηση με τη Μιλάνο και άλλη μία ψυχοφθόρα αναμέτρηση με τον Παναθηναϊκό την Παρασκευή, σε ένα ματς που από μόνο του σε αδειάζει από πλευράς ενέργειας. Πάμε να δούμε αναλυτικότερα τι μας άρεσε σε αυτές τις δύο αγωνιστικές και τι όχι από τους παίχτες του κόουτς Μπαρτζώκα, που πήρε άριστα σε αυτήν την εβδομάδα.\n1. Φυσικά οι δύο νίκες είναι από μόνες τους σημαντικό στοιχείο, το ακόμη πιο σημαντικό όμως είναι ότι προήλθαν από θελκτικό μπάσκετ. Ο Ολυμπιακός στην αρχή της χρονιάς παρουσιάζει μια επίθεση weave με πολλά running handoffs, με στόχο την απομόνωση 2-2 σε κατάσταση pick and roll ως τελείωμα, για να αξιοποιήσει τους καλούς χειριστές και δημιουργούς που διαθέτει. Ο κόουτς Μπαρτζώκας πέρα από τον Σλούκα και τον Σπανούλη, εμπιστεύεται διαρκώς τον ΜακΚίσικ με τη μπάλα στα χέρια, όπως και τον Χάρισον (θα μιλήσουμε παρακάτω για αυτόν). Έτσι διαθέτει πλουραλισμό στην επίθεση και μπορεί να χτυπήσει με πολλούς παίχτες. Επίσης οι ερυθρόλευκοι, προσπαθώντας να αναπτύξουν τους κώδικες επικοινωνίες στην επίθεση, χρησιμοποιούν πολλά spain pick and roll για να αδειάσουν το χώρο και να ωθήσουν την άμυνα σε περιστροφές. Ενδεικτική η παρακάτω φάση.\nΓενικά ο κόουτς Μπαρτζώκας βασίζεται πολύ στην καλή κυκλοφορία της μπάλας και στη διαρκή κίνηση μακριά από αυτή. Παρότι η ομάδα τρέχει βασικά plays, χωρίς πολλά screens και περίπλοκες κινήσεις, μου αρέσει ιδιαίτερα ότι κανείς δεν είναι στατικός και υπάρχει εξαιρετικό split action και ball movement για την εποχή. Τι εννοώ; Οι περισσότεροι προπονητές δουλεύουν τις κατάλληλες αποστάσεις στην προπόνηση, χρειάζεται όμως τρομερή δουλειά και επιμονή, για να βγει αυτό το αποτέλεσμα στον αγώνα.\nΟι δύο παρακάτω φάσεις δείχνουν σωστή αρμονία στην κίνηση των παιχτών. Στη δεύτερη ο Χάρισον ιδανικά αναπληρώνει στην πλάτη του Σλούκα και όταν η μπάλα πάει στη γωνία στον Πρίντεζη, η έξτρα πάσα και το σουτ του Αμερικανού ήταν η τέλεια επιλογή.\n2. Η αμυντική προσέγγιση των Πειραιωτών. Θεωρώ ότι και στα δύο παιχνίδια η γενική εικόνα στο αμυντικό μισό ήταν αρκετά καλή. Στα pick ο Ολυμπιακός χρησιμοποιεί κατά βάση 2 vs 2 άμυνα, με show and recover, με σκοπό να αποτρέψει την πάσα στο roll, με τους Έλις και Μάρτιν να κάνουν καλή δουλειά σε αυτό. Τα αμυντικά rotation δούλεψαν και δεν έδωσαν πολλά ελεύθερα σουτ στους αντιπάλους, με εξαίρεση το πρώτο δεκάλεπτο με τη Μακάμπι και λίγο το πρώτο ημίχρονο με τη Μιλάνο. Στη low post defense ο κόουτς Μπι προς το παρόν δεν χρησιμοποιεί παγίδες, αλλά 4/4 από μπροστά σε καταστάσεις mismatch για τους περιφερειακούς. Πολλά credit εδώ στον Τζένκις που χαμηλώνει εεξαιρετικά, στον ΜακΚίσικ και στην ευχάριστη έκπληξη τον Σπανούλη, που καταλαμβάνει σοβαρή προσπάθεια για να μην γίνει στόχος και τα καταφέρνει.\n3. Οι νέοι Αμερικάνοι του Ολυμπιακού. Αν για τον ΜακΚίσικ είχαμε μια πρώτη εικόνα, παρά το μικρό δείγμα αγώνων, η ευχάριστη έκπληξη ακούει στο όνομα Χασάν Μάρτιν. Ο σέντερ του Ολυμπιακού έχει ξεκινήσει καταπληκτικά τη χρονιά και η περίπτωση του χρίζει ιδιαίτερη μνείας. Πιθανολογώ ότι θα είναι ο επόμενος αξιόλογος ψηλός που θα εξαργυρώσει ένα μεγάλο συμβόλαιο. Πρώτα από όλα είναι φοβερός finisher κοντά στο ζωγραφιστό. Έχει 21/23 δίποντα στα πρώτα τέσσερα ματς της σεζόν, σουτάροντας με το εξωπραγματικό 91.3%. Παράλληλα προσφέρει έξι ριμπάουντ ανά αγώνα σε μόλις 21’. Επιπρόσθετα, στο ρεπερτόριο του βλέπεις hustle plays, διάθεση να βοηθήσει στην πίσω γραμμή άμυνας, να αλλοιώσει μπάλες, να παλέψει στα επιθετικά ριμπάουντ, να μην παρατήσει καμία φάση. Η φάση που αρπάζει τη μπάλα από τα χέρια του Χάντερ και σκοράρει στη λήξη χτες είναι δείγμα πάθους και σκληράδας.\nΕπίσης είμαι χαρούμενος για το Χάρισον, γιατί είναι ένας παίχτης που πιστεύω ότι μπορεί εξελιχθεί σε σκόρερ επιπέδου Euroleague. Το ταβάνι του είναι υψηλό, καθώς διαθέτει όλα εκείνα τα βασικά στοιχεία που απαιτούνται. Πολύ καλό σουτ catch n shoot ή pull up, καλή ντρίμπλα και επίθεση στο close out, προσωπική άμυνα καλή, βοηθάει στα ριμπάουντ και στην δημιουργία και έχει αυτοπεποίθηση, καθότι δεν φοβάται να σουτάρει και ας ξεκινήσει άστοχα. Είναι ένας αθλητής που μέσα από τη διαδικασία του κολλεγίου του Κεντάκι του Τζον Καλιπάρι, δεν δίσταζε να αναλάβει πρωτοβουλίες σε clutch plays, κάτι που έχει μεταφέρει και στην Ευρώπη.\n4. Ο ΜακΚίσικ και ο Βεζένκοφ. Αναφέρω ξεχωριστά τον Αμερικάνο από τους προηγούμενους, καθώς ήταν στέλεχος και της περυσινής ομάδας. Ο αθλητής αυτός είναι το ιδανικό εργαλείο για κάθε προπονητή. Εκρηκτικό πρώτο βήμα που είναι αδύνατο να κοπεί, ειδικά στο δεξί του drive, χτυπάει στο close out των αντιπάλων1. Επίσης τη φετινή σεζόν έχει φανερώσει δείγματα καλού πασέρ και αμυντικού πάνω στη μπάλα. Βοηθάει σε όλους τους τομείς και είναι πολύ οικονομικός. Μοναδικό μικρό ψεγάδι είναι ότι είναι streaky shooter.\nΟ Σάσα από την άλλη είναι ένας χαρισματικός επιθετικά παίχτης, που ανοίγει τους χώρους με το περιφερειακό του σουτ. Σουτάρει από το τρίποντο με 46.2% παρακαλώ, ενώ είναι αισθητά βελτιωμένος και στα ριμπάουντ και στην προσωπική άμυνα, δουλεύοντας τα πλάγια βήματα του. Έχει τρομερή αντίληψη και ξέρει να κινείται ιδανικά με τη μπάλα και μακριά από αυτή. Με τον ίδιο στο παρκέ ο κόουτς Μπαρτζώκας χρησιμοποιεί 1-4 επίθεση, ανοίγοντας την αντίπαλη άμυνα, ενώ με το Πρίντεζη προσαρμόζεται σε 2-3 επίθεση (οι ψηλοί τοποθετούνται στο high post για πάσα στο short roll και στη baseline κάνοντας αντίθετη κίνηση) και καταστάσεις high low. Πολύ σημαντικό να εναλλάζεις τα σχήματα σου ανάλογα την περίσταση και να προσαρμόζεσαι.\nΌπως και με τη Μιλάνο στην πρώτη περίοδο και στην τέταρτη, έτσι και με τη Μακάμπι, υπήρχαν στιγμές που γινόταν κατάχρηση ντρίμπλας και η μπάλα έμενε στατική. Έτσι δεν υπήρχε κίνηση και στην επίθεση γινόντουσαν κακές επιλογές. Στον αγώνα με τη Ζάλγκιρις το πλήρωσε και παραλίγο να συμβεί το ίδιο και χτες. Εστιάζω σε αυτό το κομμάτι γιατί πρέπει να προβληματίσει τον κόουτς Μπαρτζώκα όσον αφορά το άμεσο μέλλον και την προοπτική στην Euroleague. Υπήρξαν στιγμές που με την επιθετική άμυνα με αλλαγές που εφάρμοσε ο Σφαιρόπουλος χτες στο δεύτερο ημίχρονο, οι ερυθρόλευκοι αδυνατούσαν να παράξουν σκορ ή να βρουν καλή επιλογή. Καθυστερούσαν να βρουν τα mismatches και κατέληγαν σε βιαστικές επιλογές με την πίεση του χρόνου.\nΑκόμη, μπορεί η συνολικά αμυντική τακτική να παίρνει πολύ καλό βαθμό, ωστόσο η άμυνα τελειώνει στα 24’’ και όταν πάρεις το αμυντικό ριμπάουντ. Χτες για 17-18’’, ο Ολυμπιακός έπαιζε πολύ καλή άμυνα και στα τελευταία 5-6’’ δέχτηκε πολλούς πόντους μετά τις αλλαγές στα screens . Εκεί εννοείται προσμετράται και η ατομική ποιότητα των παιχτών της Μακάμπι, αλλά σε πολλές περιπτώσεις οι ψηλοί τσίμπησαν στις προσποιήσεις και δέχτηκαν ‘’φθηνό’’ καλάθι.\nΤέλος, τα πολλά αχρείαστα φάουλ στην τελευταία περίοδο με την Μακάμπι δεν κόστισαν, αλλά μπορεί να κοστίσουν σε άλλα παιχνίδια. Οδήγησαν στο bonus των βολών από πολύ νωρίς στην τέταρτη περίοδο και δεν χάθηκε η δυνατότητα για επιθετική άμυνα. Τα τέσσερα ομαδικά φάουλ πρέπει να χρησιμοποιούνται σωστά για μια ομάδα, γιατί είναι βασικό όπλο.\nΣυνοψίζοντας, βλέπουμε ότι η ομάδα φαίνεται να βρίσκει ρόλους και να σχηματίζονται διάφοροι συνδυασμοί προσώπων μέσα στο παρκέ. Υπάρχουν πολλοί πρωταγωνιστές στο παιχνίδι της και αυτό είναι το θετικότερο από όλα. Ο κόουτς Μπι την Τετάρτη κέρδισε με Σλούκα, ΜακΚίσικ, Πρίντεζη και Χάρισον στη σύνθεση,, ενώ χτες ολοκλήρωσε με Σπανούλη, Τζένκις και Βεζένκοφ. Η χρονιά θα είναι μεγάλη και απρόβλεπτη και όλοι οι παίχτες είναι σημαντικοί. Το θέμα είναι να αποκτήσει μεγαλύτερη διάρκεια στο παιχνίδι του ο Ολυμπιακός και ο χρόνος θα είναι σύμμαχος του στην προσπάθεια για είσοδο στην οκτάδα.\n1. Close out είναι η γρήγορο έξοδος των αμυντικών της αδύνατης πλευράς προς τα έξω, προσπαθώντας να κόψουν το σουτ και να ισορροπήσουν παράλληλα, μετά τη running defense.\nΠερισσότερα σε αυτή την κατηγορία: « Έλαμψε σαν Βόβορας Ανέτοιμοι, αλλά ο Ολυμπιακός δείχνει πιο πλήρης »


Τι θα συμβεί όταν πεθάνουμε; Όταν ο Αρχάγγελος έρχεται να πάρει τη ψυχή... -Ypourgeio Alitheias\nHome Ψυχική Επιβίωση Τι θα συμβεί όταν πεθάνουμε; Όταν ο Αρχάγγελος έρχεται να πάρει τη ψυχή...\nRick at 8/28/2017 01:34:00 π.μ. Ψυχική Επιβίωση,\nΑπομαγνητοφώνησα το περιεχόμενο αυτής της συνταρακτικής αφηγήσεως...\nΑυτά που ειπώθηκαν είναι συγκλονιστικά γιατί είναι αληθινά και διαπνέονται από την διδασκαλία των Αγίων Πατέρων ανά τους αιώνες. Κάποιοι άνθρωποι άλλωστε είναι ιδιαιτέρως φωτισμένοι και χαρισματούχοι εκ Θεού....\nΜετά την Δευτέρα Παρουσία θα αρχίσει η ζωή η αιώνιος!\nΔηλαδή επ’ άπειρον αποκαλύψεις του Χριστού μας σε Αγγέλους και σεσωσμένους ανθρώπους. Μπορούμε να πούμε ότι τότε θ αρχίσουν οι κυρίως αποκαλύψεις του Χριστού μας. Τώρα όλοι περιμένουν την κοινή Ανάσταση για να αρχίσει... το πανηγύρι! Η ατελεύτητος αποκάλυψη σε Αγγέλους και Ανθρώπους ταυτοχρόνως στον Θεϊκό Νυμφώνα. Οι Άγιοι δεν βρίσκονται ήδη στον Θεϊκό Νυμφώνα όπως ο Χριστός μας και η Παναγία μας, γιατί στερούνται σωμάτων. Τώρα στον Παράδεισο, στα προεόρτια του Θεϊκού Νυμφώνος η ψυχή βιώνει ακόμα αυτήν την κατάσταση.\nΗ Θεία Λειτουργία! τη στιγμή ακριβώς που λέμε: «Απόπλυνον Κύριε τα αμαρτήματα των ενθάδε μνημονευθέντων δούλων Σου τω αίματι Σου τω Αγίω. Με τον παραλληλισμό του Άδη με τον Ωκεανό, αυτοί που βρίσκονται στο κάπως φωτεινό, να το ονομάσουμε έτσι, μέρος του Άδη μπορούν με την Θεία Λειτουργία το κομποσκοίνι και τις ελεημοσύνες σιγά –σιγά να ανέβουν. Βρίσκονται δε εκεί, γιατί ναι μεν έχουν βαριά αμαρτήματα, μα όχι θανάσιμα.... Και στα θανάσιμα υπάρχει ιεράρχηση.\nΤο χειρότερο είναι το να λατρεύεις εν επιγνώσει τον Σατανά ως Θεό. Η εσχάτη απώλεια του νοός. Ό, τι μεγαλύτερο και πλέον απαίσιο υπάρχει. Έπειτα είναι οι αιρεσιάρχες, οι υπερήφανοι, οι βλάσφημοι, οι φιλάργυροι, οι πόρνοι, οι ανήθικοι, οι διεστραμμένοι και όλα τα λοιπά αμαρτήματα. Επάνω – επάνω ας πούμε είναι κάποιος που έκανε μια μεγάλη κλεψιά και δεν πρόλαβε να μετανοήσει αφού πέθανε αιφνιδίως και κολάστηκε, όλες οι κλοπές δεν κολάζουν.\nΗ Θεία Λειτουργία και οι Ελεημοσύνες ανεβάζουν τις ψυχές.\nΑρκεί όπως έλεγε ο Γέροντας Εφραίμ ο Κατουνακιώτης, οι Λειτουργοί να είναι ενάρετοι και άξιοι. Γιατί ο Θεός δεν εισακούει τις Λειτουργίες των αναξίων Ιερέων οι οποίοι ζητούν χρήματα και έπειτα δεν μνημονεύουν, είτε μνημονεύουν λίγες φορές και όχι σωστά. Θεία Λειτουργία λοιπόν, κομποσκοίνι, προσευχή και ελεημοσύνη... Αυτά μπορούν να εξάγουν μια ψυχή εκ του Άδου...


HTC και Samsung Ετοιμάζονται Να Εμποδίσουν Την Κυκλοφορία Του iPhone 5\nΗμερομηνία δημοσίευσης: 13 Σεπτεμβρίου 2012 Συντάκτης: Άγγελος Χυτήρογλου\nΜπορεί η Apple να ευνοήθηκε από την απόφαση του δικαστηρίου επειδή πολλές συσκευές της Samsung αντέγραφαν πατέντες της, αλλά αυτό δεν σημαίνει ότι ο κορεάτικος κολοσσός και άλλες εταιρείες θα αφήσουν το iPhone 5 να κάνει την εμφάνισή του τόσο εύκολα. Υπάρχουν πολλές συσκευές που μπορούν να εμποδίσουν το νέο iPhone αλλά μόνο η HTC και Samsung μπορούν πραγματικά να το πετύχουν αυτό.\nΑπό ότι φαίνεται, το νέο iPhone χρησιμοποιεί την τεχνολογία LTE για πιο γρήγορη μεταφορά δεδομένων και πολλές πατέντες που αφορούν την τεχνολογία αυτή έχουν κατοχυρωθεί από από τις HTC και Samsung. Σύμφωνα με πηγές, η Samsung ήδη ετοιμάζεται να καταθέσει μήνυση για να σταματήσει την κυκλοφορία του στην Αμερική και στην Ευρώπη. Από την πλευρά της HTC, η δίκη ήδη είναι σε εξέλιξη.\nΕμείς αμφιβάλουμε ότι το δικαστήριο θα κινηθεί αρκετά γρήγορα ώστε να εκδώσει την έκδοση προσωρινής διαταγής κατά της Apple, η οποία θα εμποδίσει το αρχικό λανσάρισμα του iPhone 5, αλλά φαίνεται ότι η Apple θα είναι σε θέση άμυνας αυτή τη φορά. Η Apple κατέχει 434 πατέντες για την LTE τεχνολογία, αλλά οι 2 κορυφαίες κορεάτικες κατασκευάστριες έχουν όσες χρειάζονται για να δικαιολογήσουν στο δικαστήριο ώστε να αποφασίσει να βάλει απαγορευτικά μέτρα εναντίον του iPhone.\nΤι νομίζετε ότι θα συμβεί εάν οι πωλήσεις του iPhone 5 απαγορευτούν στις ΗΠΑ και την Ευρώπη;\nApple Apple μήνυση HTC HTC εναντίον Apple HTC πατέντα iPhone 5 Samsung Samsung εναντίον Apple Samsung πατέντα Ο ιστότοπός μας χρησιμοποιεί cookies. Πληροφορίες.Εντάξει


Τι έγραφαν οι εφημερίδες για τον θρίαμβο του '87! (pics) | Μπάσκετ: Εθνικές Ομάδες | gazzetta.gr\nΠέμπτη, 14 Ιουνίου 2018 - 11:43\nFollow @twitterΤι έγραφαν οι εφημερίδες για τον θρίαμβο του '87! (pics)\nΤο gazzetta.gr γυρίζει τον χρόνο 31 χρόνια πίσω και θυμάται τα όσα έγραφαν οι εφημερίδες και τα πρωτοσέλιδα της εποχής για τον μεγάλο θρίαμβο της Εθνικής μας ομάδας.\nΜπορείτε να φανταστείτε πώς θα είχε αποτυπωθεί το μοναδικό επίτευγμα της Εθνικής ομάδας μπάσκετ το 1987 αν υπήρχε τότε Ίντερνετ; Πολλώ δε μάλλον αν υπήρχαν... social media.\nΊσως, για την ακρίβεια... σίγουρα, δεν θα είχε μείνει ακόμα και σήμερα αυτή η ρομαντική αίσθηση. Αυτή η ανατριχίλα. Αυτή η γλυκιά ανάμνηση. Τουλάχιστον σε όλους όσους είχαν την τύχη και την ευλογία να το ζήσουν, είτε από κάποιο δημοσιογραφικό πόσο, είτε από κάποιο πόστο μέσα στο ΣΕΦ, είτε ως εκείνοι που είχαν σπεύσει στους αγώνες, είτε ακόμα και «καρφωμένοι» στους τηλεοπτικούς δέκτες.\nΜοναδικό μέλημα της εποχής; Η αγωνία της επόμενης ημέρας και όλα είχαν συμβεί το προηγούμενο βράδυ να τα έβλεπαν αποτυπωμένα στο χαρτί των εφημερίδων! Να διάβαζαν τις δηλώσεις των πρωταγωνιστών. Τα παρασκήνια. Τους διθυραμβικούς τίτλους. Άλλωστε τότε που ήταν η Ελλάδα ζούσε στην «χρυσή εποχή» των εφημερίδων, αφού οι πωλήσεις των φύλλων μπορεί να έφταναν τις 600.000 ημερησίως!\nΌμως το ξημέρωμα της 15ης Ιουνίου 1987, μία μέρα μετά τον μεγάλο θρίαμβο της Εθνικής, οι πωλήσεις ξεπέρασαν κατά πολύ και το ένα εκατομμύριο φύλλα στο σύνολο του ελληνικού Τύπου, κάτι που έχει ειπωθεί και τα προηγούμενα χρόνια από ανθρώπους που δούλευαν τότε στα πρακτορεία του τύπου.\nΤο gazzetta.gr θυμάται τις χρυσές μέρες του '87 και σας μεταφέρει μερικά από τα πρωτοσέλιδα των εφημερίδων, αλλά και όλα όσα έγραφε ο Τύπος...


Χειροποίητα μίνι κριτσίνια με αλάτι σε premium κουτί "Royal Deli" 100g\nΚουλουράκια & Μπισκότα »\nΗ ιστορία των κουλουριών ή μπισκότων ξεκινάει πολλές χιλιετίες πριν. Ουσιαστικά επρόκειτο για ένα είδος τροφίμου που έμοιαζε με το ψωμί, αλλά ήταν ικανό να διατηρείται για μεγάλο χρονικό διάστημα. Σήμερα για τα κουλουράκια υπάρχει ένα μεγάλο πλήθος συνταγών, όπου κυριαρχεί το αλεύρι και η ζάχαρη σε συνδυασμό με άλλα συστατικά, όπως αυγά, μέλι, βούτυρο, ελαιόλαδο, ξηροί καρποί, φρούτα, σοκολάτα, δημητριακά κ.ά. Αυτά τα μικρά τραγανά γλυκίσματα σαγηνεύουν μικρούς και μεγάλους και αποτελούν ένα υπέροχο συνοδευτικό για πρωινό, απογευματινό τσάι ή καφέ ή για σνακ.\nΓνωρίστε τον παραγωγό: Royal Deli\nΗ εταιρεία Royal Deli είναι μια νέα, δυναμική εταιρεία που δραστηριοποιείται στην παραγωγή έξτρα παρθένου ελαιόλαδου από την περιοχή της Κρήτης. Ξεκίνησε με σκοπό να προβάλλει την κουλτούρα της μεσογειακής διατροφής μέσα από την μοναδική ποιότητα του κρητικού ελαιόλαδου. Η Ράνια και ο Παντελής Βαιρακτάρης, θέλοντας να αναδείξουν το μεγαλείο της κρητικής γης, δημιούργησαν μια σειρά προϊόντων με πρωταγωνιστή το παρθένο ελαιόλαδο, το οποίο και συναντάμε σε πολλές διαφορετικές εκδοχές. Αγνό παρθένο, βιολογικό αλλά και αρωματισμένο με νότες μαστίχας, πορτοκαλιού, λευκής και μαύρης τρούφας. Η συλλογή συμπληρώνεται με προϊόντα υψηλής γαστρονομικής αξίας. Κριτσίνια με λάδι λευκής τρούφας και μπισκότα με γέμιση διαφορετικών συνδυασμών, έρχονται να γοητεύσουν και τους πιο απαιτητικούς.\nΚωδικός Προϊόντος 005240 Μεικτό Βάρος 130g\nΚανονική Τιμή: 3,95 €\nΕιδική Τιμή 2,95 €\nΚρητικά χειροποίητα μπισκότα αμυγδάλου «Καλορίζικα»...\nΜπισκότα βελανιδιού Κέας "Αcorn Cookies" 300g\nΒιολογικά chips λαχανίδας «Mediterranean Mix»...\nΒιολογικά chips λαχανίδας «Smoked Paprika»...\nΒιολογικά, ωμά crackers ξηρών καρπών με σκόρδο,...\nΒιολογικά, ωμά crackers ξηρών καρπών με μαύρο...\nΒιολογικά, ωμά αμύγδαλα «Cheezy Crunch»...\nΜπάρα δημητριακών με φυστικοβούτυρο «Pure & Fit»...\nΑπό Αγγλία: +44 203 5148 347


23ο Δημοτικό Σχολείο Ηρακλείου\nτου 23ου Δημοτικού Σχολείου Ηρακλείου Κρήτης\nΟ σύλλογος διδασκόντων και η διεύθυνση του 23ου Δημοτικού Σχολείου Ηρακλείου, σας καλωσορίζουν στην ηλεκτρονική μας γειτονιά, που φιλοδοξεί να σας ενημερώνει και να σας παρέχει χρήσιμες πληροφορίες για θέματα που αφορούν τη λειτουργία του Σχολείου και τις διάφορες δραστηριότητές του.\nΑΝΑΚΟΙΝΩΣΗ για τις ΕΓΓΡΑΦΕΣ στην Α΄ ΔΗΜΟΤΙΚΟΥ\nΟι ΕΓΓΡΑΦΕΣ στην Α΄ Τάξη, θα γίνονται από 01– 20 Μαρτίου\n8:30 – 10:30 π.μ. μετά από τηλεφωνικό ραντεβού στο 2810239611\nΕπισημαίνεται ότι τη σχολική χρονιά 2021-2022 στην Α’ Τάξη του Δημοτικού Σχολείου θα φοιτήσουν οι μαθητές που γεννήθηκαν από 1-1-2015 έως και 31-12-2015\nΕπισημαίνεται ότι, κατά την περίοδο των εγγραφών θα πρέπει να τηρούνται τα απαιτούμενα μέτρα αποφυγής διασποράς του COVID 19, όπως αυτά έχουν ανακοινωθεί από τον Εθνικό Οργανισμό Δημόσιας Υγείας (Ε.Ο.Δ.Υ.)\nΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ ΕΓΓΡΑΦΗΣ στην Α΄Δημοτικού\n1. Αίτηση γονέα με Υπεύθυνη δήλωση στοιχείων μαθητή (παρέχεται από το σχολείο)\n2. Βιβλιάριο Υγείας του Παιδιού που θα φαίνονται ότι έγιναν τα προβλεπόμενα εμβόλια.\n3. Ατομικό Δελτίο Υγείας Μαθητή (το έντυπο το παρέχει το σχολείο και το συμπληρώνει ο παιδίατρος).\n4. Λογαριασμός ΔΕΗ, ή ΔΕΥΑΗ, ή σταθερού τηλεφώνου ή συμβόλαιο κατοικίας των γονέων, ως αποδεικτικό στοιχείο της διεύθυνσης κατοικίας του μαθητή.\n5. Βεβαίωση Φοίτησης στο Νηπιαγωγείο\nΑύριο, Τρίτη 12 Ιανουαρίου 2021 επανερχόμαστε στο Σχολείο μετά από δύο περίπου μήνες. Είμαστε ιδιαίτερα χαρούμενοι για την επαναλειτουργία των σχολείων που αποτελούν τον ζωτικό χώρο τόσο των εκπαιδευτικών όσο και των μαθητών μας αλλά και γιατί τα παιδιά θα μπουν σε έναν καινούργιο και ανανεωμένο χώρο, μετά τις εργασίες συντήρησης που έγιναν.\nΜε βάση τις ανακοινώσεις της Υπουργού Παιδείας και την εγκύκλιο με τις οδηγίες που λάβαμε θα θέλαμε να επισημάνουμε και να υπενθυμίσουμε ότι θα ισχύουν τα παρακάτω:\nΥπάρχει η δυνατότητα απουσίας μαθητή/τριας, με ιατρική γνωμάτευση όταν νοσεί από κορωνοϊό COVID-19 ο ίδιος ο μαθητής ή κάποιος που κατοικεί στο σπίτι του ή αν ο μαθητής ανήκει σε ομάδα αυξημένου κινδύνου, όπως έχει οριστεί από τον ΕΟΔΥ.\nΤην Τρίτη, 12/1/2020 οι μαθητές θα προσέλθουν κανονικά στο Σχολείο ως συνήθως φορώντας προστατευτική μάσκα. Καλό θα ήταν οι μαθητές να έχουν 3 μάσκες στη διάθεσή τους για κάθε μέρα, πλυμένες και καθαρές. Έχουμε ήδη παραλάβει τις μάσκες που έχει στείλει το Υπουργείο και θα διανεμηθούν στους μαθητές. Κανένας μαθητής/μαθήτρια δεν θα εισέλθει στον χώρο του σχολείου χωρίς προστατευτική μάσκα.\nΙδιαίτερη προσοχή στον συνωστισμό έξω από την πόρτα. Η τήρηση των αποστάσεων για αποφυγή συγχρωτισμού έξω από τον χώρο του σχολείου αποτελεί δική σας ευθύνη. Σας παρακαλούμε λοιπόν, να μη συνωστίζεστε στα σημεία εξόδου ώστε να διευκολύνετε την προσέλευση και την αποχώρηση των παιδιών. Κανένας γονέας δεν θα εισέρχεται στο προαύλιο για κανέναν λόγο.\nΕπίσης σημαντικό να τηρούνται και τα ωράρια προσέλευσης και αποχώρησης. Θυμίζουμε ότι για τις Α΄, Β΄ αι Γ΄ τάξεις η ώρα προσέλευσης είναι 8:00-8:10 και η ώρα αποχώρησης 13:00 και για τις Δ΄, Ε΄ ΚΑΙ ΣΤ΄ τάξεις 8:10-8:20 και 13:15 αντίστοιχα. Το Ολοήμερο και η Πρωινή Ζώνη λειτουργούν κανονικά.\nΤο Κυλικείο του Σχολείου θα λειτουργεί κανονικά, σύμφωνα με όλα τα προβλεπόμενα μέτρα.\nΓια οποιοδήποτε θέμα, μπορείτε να επικοινωνείτε με τη διεύθυνση του Σχολείου τηλεφωνικά (2810239611) ή μέσω e-mail (mail@23dim-irakl.ira.sch.gr), καθώς η είσοδος των γονέων στο Σχολείο δεν θα επιτρέπεται, παρά μόνο κατόπιν ραντεβού, για την ασφάλεια όλων μας.\nΕυχόμαστε ολόψυχα να έχουμε μία καλή και δημιουργική χρονιά με υγεία πάνω απ’ όλα!!!!\nΟδηγίες προς ανηλίκους για την προστασία τους\nΕνημερωνόμαστε για να είμαστε ασφαλείς!\nΗ σωστή χρήση της μάσκας είναι το Α και το Ω!\nΤα παιδιά μας τραγουδούν τις οδηγίες που ακολουθούν.\nΑπλές και χρήσιμες οδηγίες.\nΤώρα που ξεκίνησε το σχολείο δεν ξεχνάμε τους κανόνες που όλοι πρέπει να ακολουθήσουμε για να είμαστε και να παραμείνουμε υγιείς. Διαβάστε λοιπόν προσεκτικά τις παρακάτω οδηγίες από τον Εθνικό Οργανισμό Δημόσιας Υγείας.\nΣας ενημερώνουμε λοιπόν ότι ο καθιερωμένος Αγιασμός θα πραγματοποιηθεί την Δευτέρα 14 Σεπτεμβρίου και ώρα 9:45. Όλοι οι μαθητές, εκτός από τους μαθητές της Α΄ τάξης, θα πηγαίνουν στις τάξεις τους όπου θα τους περιμένουν οι δάσκαλοί τους. Στην είσοδο του σχολείου θα υπάρχει κατάσταση με τον αριθμό της αίθουσας και το όνομα του εκπαιδευτικού ανά τμήμα, καθώς και εκπαιδευτικοί που θα τους καθοδηγούν. Ώρα προσέλευσης μαθητών 9:30.\nΟι δασκάλες της Α΄ Τάξης θα βρίσκονται στην είσοδο του σχολείου όπου θα παραλαμβάνουν τους μικρούς μας μαθητές και θα τους οδηγούν σε συγκεκριμένες θέσεις στην αυλή του σχολείου.\nΚαθ’ όλη την διάρκεια του Αγιασμού οι πόρτες του σχολείου θα παραμείνουν κλειστές για τους γονείς και κηδεμόνες. Οι μαθητές θα αποχωρήσουν μετά το τέλος του Αγιασμού.\nΣύμφωνα με τις οδηγίες του Υπουργείου Παιδείας και του Εθνικού Οργανισμού Δημόσιας Υγείας οι μαθητές έχουν την υποχρέωση να προσέλθουν στο σχολείο με προστατευτική μάσκα.\nΑπό την Τρίτη 15 Σεπτεμβρίου και για όλη την πρώτη εβδομάδα η πρωινή προσέλευση θα είναι 8:00-8.15. Λόγω έλλειψης εκπαιδευτικού προσωπικού, η αποχώρηση για τους μαθητές της Α΄ τάξης θα είναι στις 11.30 και για όλους τους υπόλοιπους μαθητές στις 12.25.\nΗ αυλή του Σχολείου μας άλλαξε!!!\nΈνας μεγάλος στόχος του Συλλόγου Γονέων και Κηδεμόνων έγινε πραγματικότητα.\nΈνα μεγάλο έργο, που πριν από μερικούς μήνες φάνταζε ακατόρθωτο, έγινε πραγματικότητα!\nΈνα μεγάλο ΜΠΡΑΒΟ και ένα μεγάλο ΕΥΧΑΡΙΣΤΩ στον Σύλλογο Γονέων και Κηδεμόνων του σχολείου μας καθώς και στον Σύλλογο Γονέων και Κηδεμόνων των 26ου & 35ου Νηπιαγωγείων για όλη την προσπάθεια που έκαναν ώστε να μπορέσει να πραγματοποιηθεί το συγκεκριμένο έργο.\nΙδιαίτερα όμως θα θέλαμε να ευχαριστήσουμε τη Γραμματέα του Συλλόγου Γονέων και Κηδεμόνων του 23ου Δ.Σ. Ηρακλείου Μαρία Κοτζαμπασάκη για την προσωπική της συμβολή στην επίτευξη του στόχου.\n-την σχολική επιτροπή Α/θμιας Εκπ/σης Ηρακλείου και ιδιαίτερα τον πρόεδρο κ. Αντώνη Περυσινάκη\n-την εταιρία Χαλκιαδάκης Α. Ε. και ιδιαίτερα την κ. Χριστίνα Χαλκιαδάκη\n-τις τεχνικές υπηρεσίες του Δήμου Ηρακλείου\n-τις εταιρίες Τσιμεντοδομή, Λενακάκης, Μπαξεβάνη, Σεβαστάκης και τυροκομικά Γέννα.\n-την εταιρία Creta Creen που ανέλαβε το έργο\n-όλους τους γονείς που ανταποκρίθηκαν στις δράσεις των Συλλόγων.\nΣας ενημερώνουμε ότι οι αιτήσεις εγγραφών στα δημοτικά σχολεία για το σχολικό έτος 2020-2021 θα πραγματοποιηθούν από 15 έως 29 Μαΐου 2020\nΕπισημαίνεται ότι, κατά την περίοδο των εγγραφών θα πρέπει να τηρούνται τα απαιτούμενα μέτρα αποφυγής διασποράς του κορονοϊού, όπως αυτά έχουν ανακοινωθεί από τον Εθνικό Οργανισμό Δημόσιας Υγείας (Ε.Ο.Δ.Υ.) (https://eody.gov.gr/covid-19-odigies-gia-ti-chrisi-maskas-apo-to-koino/).\nΟι εγγραφές θα γίνονται καθημερινά 9:00 – 11:00 μετά από τηλεφωνικό ραντεβού στο 2810239611\n1. Βεβαίωση Φοίτησης Νηπιαγωγείου (από το Νηπιαγωγείο)\n2. Α.Δ.Υ.Μ (Ατομικό Δελτίο Υγείας Μαθητή/-τριας), δίνεται από το σχολείο και επιστρέφεται συμπληρωμένο από ιατρό.\n3. Επίδειξη του Βιβλιαρίου Υγείας του Παιδιού (Β.Υ.Π.) ή προσκόμιση άλλου στοιχείου, στο οποίο αποδεικνύεται ότι έγιναν τα προβλεπόμενα εμβόλια.\nΠροηγούμενα Σχ. Έτη\nΤο Ηλεκτρονικό Παραμύθι του Β2\nΕΚΠ/ΚΑ ΨΗΦΙΑΚΑ ΠΑΙΧΝΙΔΙΑ\nΚαλώςήλθατε στην ιστοσελίδα του 23ου Δημοτικού Σχο...


Όσα μπορείς να κάνεις σε 7 ημέρες στην Κρήτη με βάση το Ηράκλειο! | ΗΡΑΚΛΕΙΟ NEWS\nΠΑΝΤΟΥ ΠΗΓΕ Ο ΛΕΜΟΝΙ ΣΙΦΟΥΝΑΣ! #DESTROYASEICENTOINCRETE\nΕΧΕΙ ΚΑΤΕΒΑΣΜΑ ΓΙΑ ΝΑ ΦΤΑΣΕΙΣ ΣΤΟ PENINSULA – ΚΑΙ ΑΝΕΒΑΣΜΑ!\nPENINSULA – ΑΓΙΑ ΠΕΛΑΓΙΑ\nΕΔΩ ΠΑΡΚΑΡΕΤΕ ΓΙΑ ΝΑ ΞΕΚΙΝΗΣΕΤΕ ΠΕΖΟΠΟΡΙΑ\nΤΟ ΠΙΟ ΝΟΣΤΙΜΟ ΚΑΛΑΜΑΚΙ ΚΟΤΟΠΟΥΛΟ ΤΟ ΕΦΑΓΑ ΜΕΣΑ ΣΕ ΑΥΤΟ ΤΟ ΤΥΛΙΧΤΟ(ΣΟΥΒΛΑΤΖΙΔΙΚΟ ΒΑΓΓΕΛΗΣ)\nΜΗΝ ΧΑΣΕΤΕ ΤΟ ΗΛΙΟΒΑΣΙΛΕΜΑ!\nΚΟΛΟΚΥΘΑ – ΠΡΙΝ ΤΑ ΚΑΡΑΒΑΚΙΑ\nΚΟΛΟΚΥΘΑ – ΜΕΤΑ ΤΑ ΚΑΡΑΒΑΚΙΑ\nΆλλη μια μέρα μαυρίσματος έφτασε στο τέλος της! Συνεχίζουμε για το γραφικό χωριό Πλάκαπου βρίσκεται ακριβώς απέναντι από τη Σπιναλόγκα.\nΠΛΑΚΑ – ΣΕ ΑΥΤΟ ΤΟ ΜΑΓΑΖΙ ΕΙΝΑΙ ΟΛΑ ΜΠΛΕ\nΧΕΛΙΔΟΝΙ ΑΠΟ ΨΗΛΑ\nΗ Κρήτη έχει ό,τι ψάχνεις είτε είσαι χαλαρός τύπος, είτε θες τις ανέσεις σου, είτε είσαι μόνος ή ζευγάρι ή έχεις παιδιά. Δεν τελειώνουν οι επιλογές στην Κρήτη … και υπάρχουν φοβερά διαμάντια ..ένα μέρος χιλιάδες διαφορετικά τοπία..\nστις 6:16:00 μ.μ. Ετικέτες τουρισμός


Παγκρήτια Άποψη EKAB (Και όχι μόνο...): Εισφορά αλληλεγγύης -Πότε θα μειωθεί\n«Τον Απρίλιο του 2020 αναμένεται να μειωθεί η εισφορά αλληλεγγύης», όπως προανήγγειλε σήμερα ο υπουργός Οικονομικών, Χρήστος Σταϊκούρας.\nΌπως είπε στον Alpha ο υπουργός Οικονομικών «θα μειώσουμε κάποιους επιπλέον φόρους όπως\nείναι η εισφορά αλληλεγγύης. Τον Απρίλιο θα είμαστε σε θέση να μειώσουμε την εισφορά αλληλεγγύης για φέτος. Η κατάργηση εκτιμώ θα γίνει στη διετία. Είχαμε πει για την τετραετία», τόνισε χαρακτηριστικά ο υπουργός Οικονομικών.\nΤέλος όσον αφορά στο ποιοι θα δουν μείωση στην εισφορά αλληλεγγύης είπε “Αυτή η κυβέρνηση δεν έχει ταξικό πρόσημο στην πολιτική της, αλλά δίνει ιδιαίτερη σημασία στα χαμηλότερα και μεσαία εισοδηματικά κριτήρια».


“Another round”: Αλκοόλ και προσωπικά όρια - Sociall.gr\n“Another round”: Αλκοόλ και προσωπικά όρια\nΣτα Βραβεία Ευρωπαϊκού Κινηματογράφου, που διεξήχθησαν τον Δεκέμβριο του περασμένου έτους, είναι αδιαμφισβήτητο ότι η ταινία “Another Round” ή “Druk” (στα δανέζικα, καθώς πρόκειται για δανέζικη παραγωγή) έκανε αισθητή την παρουσία της. Συγκεκριμένα, κατάφερε να αποσπάσει συνολικά 4 βραβεία, ανάμεσα τους και το Βραβείο Καλύτερης Ταινίας. Σε σκηνοθεσία Thomas Vinterberg και σενάριο γραμμένο από τον ίδιο σε συνεργασία με τον Tobias Lindholm, η ταινία κυκλοφόρησε το φθινόπωρο του 2020 και έκτοτε είναι διαρκώς παρούσα σε συζητήσεις και κριτικές. Πρόκειται για μία δραματική ταινία χωρίς να περιορίζεται σε αυτό το είδος, αφού δε λείπουν τα κωμικά στοιχεία, που προσδίδουν έναν τόνο αισιοδοξίας και ελπίδας στο σκοτεινό θέμα που πραγματεύεται.\nΣχετικά με την υπόθεση: Τέσσερις μεσήλικοι άνδρες οι Martin, Tommy, Peter και Nikolaj, συνάδελφοι καθηγητές σε ένα λύκειο της Δανίας, περνούν μία αναμενόμενη κρίση μέσης ηλικίας, έχοντας χάσει κάθε ενδιαφέρον για το επάγγελμα τους και τις διαπροσωπικές τους σχέσεις. Ο Martin (Mads Mikkelsen), ιδιαίτερα, αντιμετωπίζει προβλήματα με τους μαθητές του και τη σύζυγό του (Maria Bonnevie). Σε μία νυχτερινή έξοδο των τεσσάρων ανδρών γίνεται αναφορά σε μία έρευνα του Finn Skårderud-γνωστού Νορβηγού ψυχιάτρου- η οποία υποστηρίζει ότι αν η περιεκτικότητα του αλκοόλ στο αίμα βρίσκεται στο 0,05% μπορεί το άτομο να είναι πιο παραγωγικό και χαλαρό. Έτσι, αποφασίζουν μες στην απόγνωση τους, να το εφαρμόσουν, αρχίζοντας να βάζουν το αλκοόλ στην καθημερινότητά τους. Τα αποτελέσματα βέβαια προκαλούν εντάσεις στις ζωές τους, ενώ μέσα από αυτή τη διαδικασία θα συνειδητοποιήσουν πολλά.\nΚαταρχάς, αξιέπαινη είναι η ερμηνεία του πρωταγωνιστή, του Martin, τον οποίο υποδύεται ο Mads Mikkelsen τον οποίο γνωρίσαμε μέσω του “Hannibal”, του “The Hunt”, του “Doctor Strange” και πολλών άλλων. Ο Mikkelsen πείθει πραγματικά ότι ο χαρακτήρας που ενσαρκώνει δεν μπορεί πλέον να βρει το νόημα στη ζωή του, ότι ο γάμος του και η σχέση με την οικογένεια του έχουν “βαλτώσει” και ότι δεν απολαμβάνει τη δουλειά του ως καθηγητής.\nΑς περάσουμε όμως στην κεντρική ιδέα του έργου. Πώς θέτει κανείς όρια στον εαυτό του; Πώς τα προσωπικά μας όρια επηρεάζουν τους γύρω μας και τις σχέσεις μας μ’ αυτούς; Τέτοιου είδους ερωτήματα καλείται να απαντήσει ο θεατής παρακολουθώντας την ταινία. Μέσα από τα μάτια των τεσσάρων ανδρών, με τους οποίους δεν είναι δύσκολο να ταυτιστεί κανείς, παρατηρούμε την αδυναμία τοποθέτησης ορίων. Αν και στη συγκεκριμένη περίπτωση αφορά την κατανάλωση αλκοόλ, το ζήτημα μπορεί να σχετίζεται με ποικίλους τομείς της ζωής μας. Ο κάθε θεατής μπορεί να προσαρμόσει το κεντρικό μήνυμα της ταινίας στις δικές του ανάγκες τοποθέτησης ορίων.\nΕπίσης ενδιαφέρον είναι το πώς μας παρουσιάζονται οι επιπτώσεις της ανικανότητας αυτής, δηλαδή τι δύναται να συμβεί στην περίπτωση που εμείς οι ίδιοι δεν μπορούμε να θέσουμε όρια στους εαυτούς μας. Για τον καθένα από τους τέσσερις άντρες οι επιπτώσεις παρουσιάζουν μικρές διαφορές, όμως το κοινό σημείο τους είναι ότι περιστρέφονται γύρω από τον άξονα “κοινωνικός περίγυρος”. Όπως ο πρωταγωνιστής καλείται να διαχειριστεί τις κρίσεις που προκύπτουν στην οικογένεια του και στη σχέση του με τους μαθητές του, έτσι και οι υπόλοποι τρεις δοκιμάζονται ως σύζυγοι, ως φίλοι αλλά και ως εργαζόμενοι.\nΤο “Another Round” αποτελεί ιδανική ευκαιρία για να αναθεωρήσουμε την ανάγκη ύπαρξης ορίων και για να αντιληφθούμε την αξία τους στις σχέσεις μας με τους άλλους, αλλά και με τον εαυτό μας.\nΓιατί όπως είπε και ο Άγγλος ποιητής Gerard Manley Hopkins:\nYour personal boundaries protect the inner core of your identity and you right to choices\nTagged in Άποψη, δραματική ταινία, Κινηματογράφος, Πρόταση, Πρόταση ταινίας\nPrevΜπορεί η διατροφή μας να έχει αγχολυτική δράση;\nNextJanuary Blues: Η πρώτη μουσική λίστα του 2021


ΚΕΡΒΕΡΟΣ: Ο ΚΑΡΑΓΕΩΡΓΙΟΥ ΓΙΑΝΝΗΣ , ΕΚΠΡΟΣΩΠΟΣ ΤΗΣ Ο.Ε.Α ΕΙΝΑΙ ΚΡΑΤΟΥΜΕΝΟΣ ΣΤΟ ΤΜΗΜΑ ΜΕΤΑΓΩΓΩΝ ΑΘΗΝΩΝ , ΟΔΟΣ ΠΕΤΡΟΥ ΡΑΛΛΗ 24 ΤΗΛ: 210-3405914 η 210-3405951. ΩΡΕΣ ΕΠΙΣΚΕΠΤΗΡΙΟΥ 11-1 ΤΟ ΜΕΣΗΜΕΡΙ.\nΗφαιστίων 23 Φεβρουαρίου 2017 - 7:59 μ.μ.\nΘΟΡΥΒΗΘΗΚΑΝ ΟΙ ΠΡΟΔΟΤΕΣ ΚΑΙ ΑΡΧΙΣΑΝ ΤΙΣ ΣΥΛΛΗΨΕΙΣ. Ο Κ. ΠΑΠΑΚΩΣΤΑΝΤΙΝΟΥ ΚΑΙ ΟΙ ΣΥΝ ΑΥΤΩ ΕΛΕΥΘΕΡΟΙ . Η ΣΥΛΛΗΨΗ ΤΟΥ Κ. ΚΑΡΑΓΕΩΡΓΙΟΥ ΕΧΕΙ ΠΡΟΚΑΛΕΣΕΙ ΔΥΣΜΕΝΗ ΕΝΤΥΠΩΣΗ ΩΣ ΠΡΟΣ ΤΟ ΔΙΚΑΣΤΙΚΟ ΣΩΜΑ.\nElefterios Freeman 24 Φεβρουαρίου 2017 - 9:56 π.μ.\nΠΡΟΔΟΤΕΣ ΑΠΑΝΤΕΣ! ΠΟΙΝΙΚΟ ΑΔΙΚΗΜΑ ΤΟ ΕΝΔΙΑΦΕΡΟΝ ΓΙΑ ΤΗΝ ΠΑΤΡΙΔΑ ΣΟΥ...


Σαμπάολι: «Αύριο θα γράψουμε μια νέα ιστορία» | Filathlos.gr | Το Εγκυρότερο Αθλητικό Blog!\nΠιο συγκεκριμένα στον Σαμπάολι ζητήθηκε αρχικά να ξεκαθαρίσει πως έχει η κατάσταση στην ομάδα και ήταν σαφής. «Δεν μπορώ να ξεκαθαρίσω πράγματα που για μένα δεν υπάρχουν. Πρέπει να βγούμε με μεγάλη ενέργεια στον αγωνιστικό χώρο. Πιστεύω ότι έχουμε αυτά που χρειάζονται για να το καταφέρουμε αυτό. Αυτή η Εθνική αύριο θα γράψει μια νέα ιστορία».\n«Έπαιξαν 4-3-3 στο πρώτο ματς και 5-3-2 στο επόμενο. Έχουν εκπληκτικούς παίκτες με εμπειρία και μπορούν να κάνουν τη διαφορά με τη φυσική τους κατάσταση. Εμείς πρέπει να ελέγξουμε το παιχνίδι. Πρέπει να παίξουμε με καρδιά και να ψάξουμε την πρόκριση από το πρώτο λεπτό».


«Το υγρό των ερωτικών αντιζηλιών» - Ο χημικός Νίκος Κατσαρός εξηγεί τι είναι το βιτριόλι | Reader.gr\n«Το υγρό των ερωτικών αντιζηλιών» - Ο χημικός Νίκος Κατσαρός εξηγεί τι είναι το βιτριόλι\nΠέμ, 21/05/2020 - 10:44\n«Εξαιρετικά καυστικό» που «αφήνει μόνιμα εγκαύματα» είναι το βιτριόλι με το οποίο δέχτηκε επίθεση η 34χρονη στην Καλλιθέα, σύμφωνα με τον χημικό, Νίκο Κατσαρό.\n«Στη δεκαετία του 50 θεωρούνταν το υγρό των ερωτικών αντιζηλιών» σχολίασε ο κ. Κατσαρός μιλώντας στην ΕΡΤ.\nΠρόκειται για μια «χημική ένωση, ονομάζεται χημικό οξύ και είναι εξαιρετικά καυστικό».\nΣύμφωνα με τον κ. Κατσαρό «χρησιμοποιείται για την κατασκευή λιπασμάτων και χημικών ειδών. Επίσης χρησιμοποιείται ως διαλύτης στη βιομηχανία και στα φάρμακα. Στην Ελλάδα υπήρχε παραγωγή στην Πτολεμαΐδα αλλά πλέον έχει μειωθεί».\nΤο βιτριόλι «προκαλεί μόνιμα εγκαύματα διότι καταστρέφει το δέρμα και εισχωρεί βαθιά μέσα στη σάρκα. Προκαλεί μεγάλες καταστροφές όπου και αν πέσει. Παλαιότερα στα αστυνομικά μυθιστορήματα βάζανε το πτώμα σε ένα μπάνιο με θειικό οξύ και διαλύονταν τα κόκαλα».\n«Το θειικό οξύ το βρίσκει κανείς πολύ εύκολα. Αν πάτε στην Σωκράτους με είδη χημικών θα βρείτε σε όποια ποσότητα θέλετε, με 30% νερό, με 50% νερό. Το γνωρίζουμε όλοι από τις μπαταρίες των αυτοκινήτων» ανέφερε ο κ. Κατσαρός.\n«Μάχη» των γιατρών για να σώσουν το μάτι και το αυτί της 34χρονης\nΜάχη για να σώσουν το αριστερό μάτι και το πτερύγιο του αυτιού της 34χρονης που δέχτηκε επίθεση με βιτριόλι στην Καλλιθέα δίνουν οι γιατροί. «Έχει φριχτό χημικό έγκαυμα» δηλώνει ο γιατρός που την ανέλαβε.\n«Το team των πλαστικών και των οφθαλμιάτρων παλεύουν για το αριστερό μάτι και το πτερύγιο του αριστερού αυτιού που είναι πάρα πολύ δύσκολα. Θα κάνουν χειρουργεία σήμερα για να μειωθούν τα οιδήματα. Αυτή η άτυχη γυναίκα βίωσε ένα φρικτό σοκ με φρικτούς πόνους. Την έχουμε από εχθές με οπιοειδή για να μειωθούν οι πόνοι», ανέφερε ο υποδιευθυντής των Επειγόντων Περιστατικών του νοσοκομείου Metropolitan, Πάρις Μπουλές.\nΤο Twitter τρόλαρε την εμφάνιση του Μπέρνι Σάντερς στην ορκωμοσία παρότι ήταν μέσα στο concept


Ημερολόγιο Φόνων - Monopoli.gr Ημερολόγιο Φόνων - monopoli.gr\nΗ ιστορία του Τζακ του Αντεροβγάλτη εξακολουθεί να εμπνέει και να γράφει νέα κεφάλαια στη μυθολογία του βικτοριανού τρόμου.\nΜια σειρά φόνων αναστατώνει το Λονδίνο του 1880. Ο Επιθεωρητής Τζον Κιλντέαρ (Μπιλ Νάι) αναλαμβάνει την υπόθεση του Γκόλεμ του Λάιμχαουζ – ενός αδυσώπητου κατά συρροή δολοφόνου που σκοτώνει αθώους, χωρίς σύνδεση μεταξύ τους, ανθρώπους, αφήνοντας πίσω του πτώματα τόσο παραμορφωμένα που είναι δύσκολο να αναγνωριστούν.\nΤο αστυνομικό μυστήριο – ένα τυπικό whodunit είναι η βασική γραμμή του σεναρίου- συναντά την σπλάτερ αισθητική σε ένα τοτέμ της μυθολογίας του τρόμου. Η δράση του πιο γνωστού Τζακ της μικρής και μεγάλης οθόνης, ο οποίος σκότωσε αρκετές πόρνες στο Whitechapel την κακόφημη περιοχή του Ανατολικού Λονδίνο το 1888, ενέπνευσε δεκάδες κινηματογραφικούς σίριαλ κίλερς.\nΕδώ η βικτοριανή γοτθική ατμόσφαιρα αναπλάθεται με πειστικότητα από τον ισπανό σκηνοθέτη Χουάν Κάρλος Μεντίνα. Στο «Ημερολόγιο Φόνων» τίποτα δεν είναι αυτό που φαίνεται, οι ύποπτοι είναι αρκετοί (τουλάχιστον το μισό καστ), ενώ τα καλά κρυμμένα μυστικά που κουβαλά ο καθένας τους οδηγούν την πλοκή σε αλλεπάλληλες ανατροπές.\nΟ τρόμος είναι υποδειγματικός – ένα πάντρεμα γοτθικό μυστηρίου και σπλάτερ αισθητικής-όμως σε πολλά σημεία η αφήγηση χωλαίνει με τον Μεντίνα να μην μπορεί να φτιάξει ένα ενιαίο, άρτιο και λειτουργικό σύνολο. Πάλι καλά που το επιμύθιο του φιλμ στέκεται καλά από μόνο του (οι μηχανισμοί του σταρ σύστεμ και οι βάσεις της σόουμπιζ του μλλοντος μπαίνουν σε γερά αιματοβαμμένα θεμέλια) και προσφέρει ένα φινάλε δυνατό και αυτόφωτο που διαβάζεται κι ως σάτιρα του θεάματος.\nΤίτλος: Ημερολόγιο Φόνων (The Limehouse Golem)\nΠαίζουν: Μπιλ Νάι, Ολίβια Κουκ, Ντάγκλας Μπουθ, Ντάνιελ Μέις, Σαμ Ράιν


ΟΙΚΙΣΜΟΙ ΚΑΙ ΑΞΙΟΘΕΑΤΑ Μύκονος\nΗ Χώρα της Μυκόνου είναι ονειρική. Κατάλευκα, κυβόσχημα σπίτια και δαιδαλώδη πλακόσ\nτρωτα σοκάκια συνθέτουν τον οικισμό που -σε αντίθεση με τις περισσότερες κυκλαδίτι\nκες χώρες- απλώνεται κατά πλάτος και όχι αμφιθεατρικά, ξεκινώντας από το πέλαγος και φτάνον\nτας μέχρι τα γύρω υψώματα. Σήμα κατατεθέν της, το συγκρότημα των Κάτω Μύλων, που στέκεται στα νότια της Χώρας μεταξύ των συνοικιών της Αλευκάντρας και του Νιοχωριού, εντυπωσιάζει ήδη από την άφιξη στο λιμάνι, αλλά και το βράδυ που φωτίζεται επιβλητικά. Σήμερα σώζονται οι επτά από τους δέκα ανεμόμυλους που υπήρχαν μέχρι τις αρχές του 20ου αιώνα και λειτουργούσαν για το άλεσμα των σιτηρών του νησιού.\nΛίγο βορειότερα θα βρείτε την ξακουστή Μικρή Βενετία, την αριστοκρατική γειτονιά των εμπόρων και καπεταναίων του 18ου αιώνα, όπου τα σπίτια με τα χρωμ\nατιστά ξύλινα χαγιάτια, έχουν τα θεμέλιά τους μέσα στη θάλασσα. Σήμερα στεγάζουν κοσμικά καφέ και εστιατόρια, όπου μπορείτε να δοκιμάσετε τις παραδοσιακές μυκονιάτικες λιχουδιές, όπως τη λούζα (παραδοσιακό αλλαντικό από χοιρινό, «ψημένο» στο χειμωνιάτικο ήλιο) και την καυτερή κοπανιστή της Μυκόνου, με θέα τους αγέρωχους ανεμόμυλους.\nΣτο λιμάνι θα συναντήσετε δίπλα στο στόλο από πολύχρωμα καΐκια τον πελεκάνο – μασκότ του νησιού, που σίγουρα θα θέλετε να φωτογραφίσετε. Στην παραλία βρίσκεται και η Καζάρμα, στις καμάρες της οποίας διέμεναν οι στρατιώτες της Μαντώς Μαυρογένους στην Επανάσταση. Ο επάνω όροφός της αποτελούσε την οικία της.\nΑνάμεσα στα πολλά αξιοθέτα του νησιού που συγκεντρώνονται στη Χώρα ξεχωρίζουν τα εξής:\n· Το Δημαρχείο\n· Το Κάστρο, που στέκει σε ένα ύψωμα πάνω από το λιμάνι.\n· Η εκκλησία της Παναγιάς Παραπορτιανής\n· Ο Μύλος του Μπόνη, στο δεύτερο όροφο του οποίου λειτουργεί ακόμη ένα παμπάλαιοαλεστικό μηχάνημα.\n· Το Αρχαιολογικό Μουσείο\n· Το Ναυτικό Μουσείο Αιγαίου\n· Το σπίτι της Λένας\nΜην παραλείψετε να περπατήσετε στους πεζόδρομους της Χώρας, όπου θα βρείτε πληθώρα εμπορικών καταστημάτων. Ο κεντρικότερος και πιο εμπορικός είναι το Ματογιάννι, όπου κινείται πολύς κόσμος όλη την μέρα για τα ψώνια του.\nΜε τουριστικές υποδομές υψηλού επιπέδου, πολυτελή καταλύματα, εμπορικά καταστήματα, εστιατόρια μεγάλης γαστρονομικής γκάμας και μια νυχτερινή ζωή από τις πιο φημισμένες στη Μεσόγειο, η Χώρα της Μυκόνου αποτελεί την ιδανική επιλογή διαμονής σας στο νησί.\nΣτην καρδιά του νησιού, σε απόσταση 8 χιλιομέτρων από τη χώρα, βρίσκεται η Απάνω Μερά, ο δεύτερος μεγαλύτερος οικισμός του νησιού. Πρόκειται για ένα γραφικό χωριουδάκι με κλασσική κυκλαδίτικη ομορφιά. Στα σοκάκια του θα βρείτε πολλά παραδοσιακά καφενεία και ταβερνάκια, όπου θα έχετε την ευκαιρία να γευτείτε τα εκλεκτά μυκονιάτικα κρέατα.\nΜπροστά στην πεζοδρομημένη πλατεία της Απάνω Μεράς στέκει από τον 15ο αιώνα το μοναστήρι της Παναγίας της Τουρλιανής, ένα από τα σημαντικότερα αξιοθέατα της Μυκόνου. Η κατάλευκη μονή φιλοξενεί και την θαυματουργή εικόνα της Παναγίας, στην οποία προσεύχονται οι Μυκονιάτες εδώ και αιώνες. Το όνομά της οφείλεται, κατά μία εκδοχή στην εικόνα που βρέθηκε στη θαλάσσια περιοχή Τούρλος, έξω από τη Χώρα της Μυκόνου, και κατά μία άλλη στη μοναχή Τούρλη, που ασκήτευε στην τοποθεσία όπου χτίστηκε το μοναστήρι.\nΣτο χωριό θα βρείτε επίσης το παραδοσιακό εργαστήριο κοπανιστής, όπου θα δείτε πώς παρασκευάζεται το καυτερό μυκονιάτικο τυρί, που αποτελεί ιδανικό μεζέ, για να συνοδεύσετε το ούζο σας ή όποιο άλλο απεριτίφ.\nΑξίζει οπωσδήποτε να επισκεφτείτε την Απάνω Μερά, καθώς εδώ θα γνωρίσετε την άλλη όψη της Μυκόνου, μακριά από την πολυκοσμία της Χώρας. Ακόμη, εδώ θα βρείτε παραδοσιακά καταλύματα αν θέλετε να επιλέξετε μια πιο απομονωμένη βάση για τη διαμονή σας στο νησί των ανέμων.\nΠαραθαλάσσιος οικισμός στα 5 χιλιόμετρα νότια της Χωρας, ο Πλατύς Γιαλός αναπτύχθηκε γύρω από την ομώνυμη παραλία και αποτελεί έναν από τους πολυπληθέστερους του νησιού. Είναι πλήρως αναπτυγμένος τουριστικά με ξενοδοχειακές υποδομές για όλα τα γούστα, εστιατόρια, beachbarκαι minimarketγια όσους προτιμούν να έχουν άμεση πρόσβαση στην παραλία. Ακόμη είναι εύκολα προσβάσιμος οδικώς με ιδιωτικό όχημα ή λεωφορείο από τη Χώρα, ενώ θαλάσσια ταξί τον συνδέουν με τις περισσότερες παραλίες του νησιού, τη Δήλο και τη Ρήνεια.\nΟ Ορνός βρίσκεται 3 χιλιόμετρα νότια της Χώρας και είναι ένας παραθαλάσσιος οικισμός, γραφικός και τουριστικός ταυτόχρονα. Κατάλευκα σπίτια, ξενοδοχειακά καταλύματα για όλα τα βαλάντια, εμπορικά καταστήματα, ταβέρνες, εστιατόρια καθώς και μερικά από τα πιο φημισμένα beachbarτου νησιού απλώνονται μπροστά από την ολόχρυση ομώνυμη παραλία. Στον κλειστό κόλπο του Ορνού αράζουν τα καΐκια των ντόπιων ψαράδων καθώς και πολλά ιδιωτικά σκάφη επισκεπτών. Αποτελεί δημοφιλή προορισμό για τη νεολαία, καθώς παρέχει πολλές επιλογές διασκέδασης και βρίσκεται σε απόσταση αναπνοής από την Ψαρού, την πιο κοσμική παραλία του νησιού.


Φτου ξελευτερία! – ΓΚΡΕΚΑ\nHome > FEATURES > ΡΕΠΟΡΤΑΖ > Φτου ξελευτερία!\nΜια φορά και έναν καιρό, ο Κωνσταντής σπούδασε ηθοποιός και διοίκηση ανθρώπινου δυναμικού και η Αγγελική, στην πρώτη της ζωή (όπως αποκαλούν οι περισσότεροι κουκλοπαίκτες την ζωή τους πριν το κουκλοθέατρο) ήταν γραφίστρια. Μετά είπαν «φτου ξελευτερία» και απέκτησαν μια σχέση ζωής με το κουκλοθέατρο. Παίζουν εδώ και δέκα χρόνια μαζί. Όση ώρα ήμασταν μαζί τους στο μικρό τους εργαστήριο, δεν μπορούσαμε να σταματήσουμε να γελάμε. Γιατί στην συζήτηση πετάγονταν συνέχεια ο Φτου, ο Μπακ, ο Μουρμούρης και η Δουλειά. Και είχαν άποψη για όλα. Κούκλες σου λέει μετά.\nΚαθένας έχει την δική του αστεία ιστορία σχετικά με το κουκλοθέατρο και το πώς ξεκίνησαν όλα. «Εγώ ήθελα από πάντα να είμαι γραφίστρια αλλά μου άρεσε πολύ και το θέατρο και ήθελα να ασχοληθώ και με αυτό» εξηγεί η Αγγελική. Μια μέρα είδα ένα κτίριο που θύμιζε κατάληψη. Και μου έκανε εντύπωση. Μπήκα μέσα τυχαία και από περιέργεια. Ήταν ένα εργαστήριο κουκλοθέατρου. Κουβεντιάσαμε με τον μετέπειτα δάσκαλό μου και μετά, κατάλαβα ότι ήταν ένας δρόμος που δεν είχε γυρισμό». «Εγώ αφηγούμουν παραμύθια στο Ζάππειο σε κάτι εκδηλώσεις του δήμου Αθηναίων» λέει ο Κωνσταντής. «Έλεγα παραμύθια και η Αγγελική έκανε ένα εργαστήριο κατασκευής για παιδιά. Γνωριστήκαμε, κάναμε και λίγο παρέα και μετά ξεκινήσαμε το φτου ξελευτερία».\nΤο πιο διασκεδαστικό κομμάτι είναι να παίζουν από ότι μας λένε. Και αυτό φάνηκε γιατί παίζουν ακόμα και εκτός σκηνής. Βασικά, μάλλον παίζουν συνέχεια. «Όλη μας η χαρά είναι εκεί. Ακόμα και βρεγμένη να είναι η κούκλα και να μην έχει στεγνώσει η μπογιά, εμείς θέλουμε να παίξουμε» λέει η Αγγελική. «Παίζουμε την κοκκινοσκουφίτσα εδώ και δέκα χρόνια. Αλλάζουμε συνέχεια την παράσταση. Ποτέ δεν είναι το ίδιο. Πάντα κάτι αλλάζει».\n«Με την Αγγελική είχαμε μεγάλη ευκολία στο να αυτοσχεδιάσουμε» εξηγεί ο Κωνσταντής. «Χωρίς πολύ δουλειά είχαμε μια συμφωνία στο πώς μιλάμε στο κοινό, τι έχει πλάκα, τι δεν έχει. Τα περισσότερα προκύπτουν εκείνη την ώρα. Οτιδήποτε συμβεί εκείνη την ώρα, το εκμεταλλευόμαστε μέσα στην παράσταση. Εγώ είμαι αφηγητής με την κιθάρα μου και η Αγγελική είναι με τις κούκλες». «Είναι σαν να γεννάει το παραμύθι εκείνη την ώρα αλλά το παραμύθι κάθε φορά δεν τον αφήνει να το πει» λέει γελώντας η Αγγελική. «Τον μπερδεύει μια κούκλα ή του το χαλάει. Αυτό είναι το μοτίβο μας».\nΟ Κωνσταντής μας αναλύει πώς κρατάει μια παράσταση ζωντανή και αστεία μέχρι και το τελευταίο λεπτό. «Γενικά αυτό που κάνει τις παραστάσεις διαδραστικές είναι το γεγονός ότι υπάρχει επικοινωνία. Το θέμα είναι αυτός που είναι στην σκηνή να απευθύνεται σε αυτόν που είναι από κάτω. Εμείς αυτό το φτάνουμε στα άκρα, στα τέρματα. Φτάνουμε σε σημείο να αλλάζει όλη η ιστορία αν οι από κάτω πουν κάτι που δεν περιμέναμε να πουν. Δεν λέμε την ιστορία επειδή πρέπει να την πούμε. Όταν τα παιδιά φοβούνται στην ιδέα του λύκου, τον παρουσιάζουμε αλλιώς. Λέει ας πούμε ο λύκος «α, κάτι έπαθα δεν θα βγω». Η ιστορία θα ειπωθεί, υπάρχει κάποιος σκελετός, αλλά πάντα αλλάζει. Ανάλογα και με το κοινό. Αν είναι προνήπια ή αν παίζουμε σε ένα ρακάδικο το βράδυ, αλλάζει η παράσταση».\n«Του κάνω συνέχεια λαμογιές» λέει γελώντας η Αγγελική. «Δεν έχουμε ατάκα. Η μουσική είναι ζωντανή οπότε όσες φορές κάποιος κάνει κάτι λάθος , είναι πολύ ζωντανό και αυθόρμητο αυτό που θα γίνει. Αν δεν είναι ζωντανό, δεν μπορείς και να το περάσεις στα παιδιά. Αν κάποιος πει «θέλω να κάνω πιπί» την ώρα της παράστασης, λέμε «ωπ, θέλει να κάνει πιπί. Μισό να πάει». Φυσικά δεν σταματάμε την παράσταση, αλλά όταν γυρίσει του λέμε «μην ανησυχείς, δεν έχασες και τίποτα». Το κόλπο είναι να παίρνεις ένα παραμύθι που ξέρουν τα παιδιά και να τους το πειράζεις. Αν το παραμύθι δεν το ξέρουν, δεν το πειράζεις γιατί πρέπει να τους το πεις να το μάθουν. Μπαίνεις όμως σιγά σιγά στο παραμύθι. Ο Κωνσταντής παθαίνει ας πούμε αμνησία και το παίρνουμε από την αρχή. Πώς είναι η θάλασσα, πώς είναι τα ψάρια και πλέκουμε μαζί το παραμύθι για να το μάθουν και τα παιδιά και να φαίνεται πως το κατασκευάζουμε μαζί εκείνη την ώρα. Ουσιαστικά, μαζί το κατασκευάζουμε, το πλάθουμε».\nΗ Αγγελική και ο Κωνσταντής είναι στο κουκλοθέατρο εδώ και δέκα χρόνια και οι διαφορές στις γενιές και στα παιδιά είναι προφανείς. «Τα παιδιά αλλάζουν, αλλάζουμε και εμείς. Οι διαφορές πάντα είναι επαρχία-Αθήνα, Βόρεια προάστια-Δυτικά προάστια, δουλεμένα-αδούλευτα παιδιά. Δουλεμένα είναι τα παιδιά που μπορούν πιο εύκολα να παρακολουθήσουν την ιστορία, να τα ενδιαφέρει, να την καταλάβουν. Υπάρχουν παιδιά με πολύ αυστηρά όρια που δεν μπορούν να «μπουν» στην ιστορία γιατί είναι σε πολύ αυστηρό κλοιό. Βέβαια, αυτό δεν σημαίνει πως τα παιδιά που δεν έχουν όρια είναι δουλεμένα. Πάντα χρειάζονται κάποια όρια. Απλά, όλα με μέτρο».\nΤα παραμύθια που παίζει το «φτου ξελευτερία» είναι και παραδοσιακά πολύ γνωστά και όχι τόσο γνωστά. «Βρήκαμε ένα λευκαδίτικο-αρμένικο παραμύθι και αποφασίσαμε να το παίξουμε. Δεν ξέρουμε πώς ταξίδεψε αλλά είναι ολόιδιο και στην Λευκάδα και στην Αρμενία και είναι πολύ ενδιαφέρον. Η Αγγελική γράφει παραμύθια, έχουμε και μια χριστουγεννιάτικη ιστορία δική μας» εξηγεί ο Κωνσταντής. «Πάντα βέβαια διαλέγουμε τα παραμύθια που θα παίξουμε με βάση την αισθητική και το γούστο μας για τα πράγματα» προσθέτει η Αγγελική.\nΜεγάλος μύθος είναι ότι δεν πρέπει να κοιμούνται τα παιδιά στο τέλος της παράστασης. «Μπράβο! Παραμύθι είναι! Πρέπει να κοιμούνται. Αν θέλουν να κοιμούνται, καλά κάνουν. Αν θέλουν να ξαπλώσουν, καλά κάνουν. Αυτή είναι η χρήση του παραμυθιού. Να σε κάνει να ταξιδέψεις, να σε κάνει να φανταστείς».\nΟ Κωνσταντής και η Αγγελική παίζουν παντού. Σε σχολεία, νηπιαγωγεία, δήμους , υπόγεια, ανώγεια, πάρτι. «Αφού παίζουμε σε πολλά διαφορετικά κοινά, λογικό είναι να αλλάζει και η ιστορία. Παίζουμε σε άτομα με βαριά νοητική στέρηση, με δυσπλασίες. Είναι η ίδια παράσταση αλλά το τι κάνεις εκεί κάθε φορά είναι άλλο πράγμα. Αυτό είναι και η χαρά μας. Το ότι αλλάζουμε συνέχεια».\n«Το καλύτερο πράγμα είναι να κάτσεις όσο πιο κοντά γίνεται με το παιδί όταν είσαι γονιός» εξηγεί ο Κωνσταντής. «Όταν είσαι γονιός, θα γελάσει το παιδί, θα πεις «α, του φάνηκε αστείο». Το παιδί που θα ακούσει τον γονιό να γελάει, θα γελάσει σίγουρα και θα κάτσει και να σκεφτεί το αστείο. Να σκεφτεί γιατί γέλασε».\nΗ δουλειά των παιδιών ακούγεται τέλεια και ζηλεύω λίγο. «Περνάμε υπέροχα γιατί περνάμε υπέροχα στην παράσταση. Όταν η παράσταση πάει τέλεια, είμαστε τέλεια. Όμως και χάλια να πάει, έχουμε ιδρώσει, έχουμε προσπαθήσει, έχουμε δώσει τον καλύτερό μας εαυτό. Έχουμε προσφέρει. Οτιδήποτε και αν είναι αυτό που έχουμε προσφέρει. Έχουμε προσφέρει στον από κάτω. Και αυτό είναι που μετράει».\nΠληροφορίες για τις παραστάσεις των «Φτου ξελευτερία» θα βρεις εδώ. http://omadaftouxelefteria.blogspot.gr/